Zambry tarik diri bertanding jawatan Naib Presiden UMNO

KUALA LUMPUR: Setiausaha Agung Barisan Nasional (BN) Datuk Seri Dr Zambry Abd Kadir menarik diri daripada bertanding jawatan Naib Presiden UMNO bagi Pemilihan UMNO yang akan berlangsung bulan depan.

Zambry dalam hantaran di Facebooknya malam tadi memaklumkan keputusan itu dibuat selepas mengambil kira tugas rasminya sebagai Menteri Luar Negeri dalam kerajaan.

“Banyak perkara dan urusan hal-hal di luar negara yang perlu diuruskan demi memartabatkan Malaysia di persada antarabangsa. Ia juga sekali gus membawa imej UMNO yang saya wakili dalam Kerajaan Perpaduan,” katanya.

Menurut Zambry beliau juga mahu memberi keutamaan dalam mengukuhkan hubungan antara parti dalam gabungan BN dan antara parti dalam Kerajaan Perpaduan.

Bagaimanapun, Zambry berkata beliau menawarkan diri untuk mempertahankan jawatan Ahli Majlis Tertinggi UMNO pada Pemilihan UMNO Sesi 2023-2026 itu.

“Saya mengucapkan terima kasih dan setinggi penghargaan kepada sahabat-sahabat di bahagian-bahagian yang telah menyatakan sokongan kepada saya sebelum ini,” katanya.

Pada 24 Februari lepas, Zambry mengumumkan beliau menawarkan diri untuk bertanding jawatan Naib Presiden dalam pemilihan parti itu.

Pemilihan UMNO diadakan bermula 1 Februari lepas hingga 18 Mac ini dengan Persidangan Tahunan UMNO Cawangan dan Pemilihan Jawatankuasa Cawangan Wanita, Pemuda dan Puteri Cawangan pada 1 hingga 26 Februari.

Mesyuarat Perwakilan dan Pemilihan Jawatankuasa Wanita, Pemuda dan Puteri UMNO Bahagian bersama Pemilihan Exco Wanita, Pemuda dan Puteri UMNO Pusat pula bakal diadakan serentak di seluruh negara pada 11 Mac.

Mesyuarat Perwakilan dan Pemilihan Jawatankuasa UMNO Bahagian bersama Pemilihan Ahli Majlis Tertinggi UMNO pula diadakan serentak di seluruh negara pada 18 Mac.  – Bernama

See author's posts


Kuznetsova tarik diri

BEKAS juara Terbuka AS, Svetlana Kuznetsova semalam menarik diri dari kejohanan tahun ini dengan alasan kebimbangan mengenai wabak Covid-19.

Pemain Rusia berusia 35 tahun, yang memenangi gelaran pertama dalam dua gelaran Grand Slam di Flushing Meadows pada tahun 2004, bergabung dengan senarai panjang pemain dari Eropah yang memilih untuk tidak menyertai acara ini.

“Oleh kerana keadaan yang tidak menguntungkan kerana Covid-19 … saya membuat keputusan sukar untuk diri saya untuk menolak untuk mengambil bahagian,” kata Kuznetsova dalam catatan dalam laman Instagramnya.

Pemain nombor 32 dunia itu juga akan tdiak menyertai Terbuka ATP / WTA Western dan Southern, yang dimainkan di New York tahun ini dan bukannya di Cincinnati sebagai acara pemanas badan untuk Terbuka AS pada 1 hingga 14 September.

“Saya minta maaf kerana saya telah menunggu kejohanan ini, tetapi pandemik mengubah semua rancangan,” kata Kuznetsova.

“Saya berharap bahawa keadaan di dunia akan menjadi lebih stabil menjelang pertandingan seterusnya.”

Dalam pengumuman berasingan pada hari Selasa, Persatuan Tenis AS mengesahkan Barbora Strycova dari Republik Czech juga telah menarik diri daripada Terbuka AS, bersama dengan Wang Xiyi dari China.

Ann Li dari AS dan Priscilla Hon dari Australia telah dinaikkan ke undian utama akibat penarikan tersebut. – AFP

See author's posts


“Usah tuding jari pada orang lain”- Milton

KUCHING: Setiausaha Pemuda SUPP Milton Foo berkata bekas Timbalan Menteri Perdagangan Dalam Negeri Dan Hal Ehwal Pengguna (KPDNHEP) Chong Chieng Jen telah gagal di dalam tugasnya untuk mengelakkan kenaikan harga barang semasa pentadbiran Pakatan Harapan.

Sebelum ini Foo cuba menyuruh Chong untuk menyenaraikan barangan yang dikatakan harganya telah turun sebanyak 70 peratus, namun Chong gagal berbuat demikian.

Foo berkata baru-baru ini satu kenyataan bersama oleh bekas Menteri KPDNHEP dan Chong meminta Kerajaan Perikatan Nasional supaya mengikut polisi kawalan harga kerajaan Pakatan Harapan sebelum ini serta menuduh kerajaan sekarang kerana lambat untuk bertindak dan gagal untuk mengawal kenaikan harga barangan adalah tidak logik sama sekali

“Saya ingin menyatakan di sini bahawa semasa tempoh Chong menjadi Timbalan Menteri, beliau pernah menjawab kepada soalan Datuk Alexander Nanta (PBB-Kapit) di Dewan Rakyat bahawa 70 peratus atau 291 harga barangan daripada 417 isi rumah yang dibuat kajian telah diturunkan harga.

“Berikutan dengan itu, saya meminta pernah Chong untuk mendedahkan senarai harga barangan yang telah diturunkan tetapi Chong sebaliknya memberi senarai barangan murah dan saya mendapati bahawa harga ini tidak sesuai dan berbeza dengan senarai yang dikeluarkan oleh para peniaga.

“Jadi, saya ingin bertanya kepada Chong supaya melihat kepada apa yang beliau tidak pernah buat dan bukannya menuding jari kepada orang lain.

“Sama ada Chong telah melaksanakan tanggungjawabnya sebagai Timbalan Menteri sebelum ini adalah jelas sekali dan orang ramai tahu kerana fakta itu tidak dapat dinafikan,” kata Foo.

See author's posts


Hujan berterusan, air naik di rumah panjang di Buloh Antu

BETONG: Seramai 12 penghuni daripada tiga keluarga dari Rumah Joseph Bobby, Buloh Antu dekat sini terjejas setelah air naik pagi ini berikutan hujan lebat sejak petang semalam.

Pegawai Pertahanan Awam Malaysia (APM) Daerah Betong, Kapten (PA) Siti Huzaimah Ibrahim berkata paras air Sungai Padeh naik hingga menyebabkan air melimpah masuk tiga bilik keluarga di rumah panjang itu ke paras buku lali.

“Pihak kami menerima panggilan pada 7.00 pagi tadi mengenai situasi itu.

“Sebaik sahaja panggilan diterima, empat petugas segera dikerah ke lokasi dan mendapati berlaku limpahan air dalam bilik ketiga-tiga keluarga itu,” katanya.

Siti Huzaimah berkata, keadaan itu juga turut menjejaskan bahagian bilik mandi, dapur, tandas dan bahagian belakang bilik keluarga mangsa.

Bagaimanapun, katanya, paras air didapati mulai surut hasil pemantauan petugas di situ.

“Tiada kemalangan jiwa berlaku dan tiada pusat pemindahan dibuka buat masa ini. Penduduk dinasihat agar sentiasa berjaga-jaga dan bertindak menghubungi agensi berwajib jika berlaku air naik di penempatan mereka,” katanya.

Dua pegawai dari Balai Bomba dan Penyelamat Betong juga hadir untuk memantau situasi dengan Rumah Panjang Buloh Antu kini dihuni 63 penghuni daripada 25 ketua isi rumah di situ.

Oleh VALENTINE NGUMBANG

See author's posts


Boulevard Shopping Mall anjur peraduan cabutan bertuah

KUCHING: Boulevard Shopping Mall (Kuching) akan menganjurkan peraduan cabutan bertuah “Buy & Drive” sebagai penghargaan kepada pelanggan atas kesetiaan dan sokongan berterusan mereka.

Peraduan ini akan bermula pada 9 Oktober 2020 sehingga 7 Februari 2021.

Setiap pembeli layak mendapatkan satu tiket cabutan bertuah dengan perbelanjaan minimum sebanyak RM50 dalam satu resit di mana-mana kedai dalam Boulevard Shopping Mall (Kuching).

Tiket cabutan bertuah boleh diperolehi di Kaunter Cabutan Bertuah di Aras Bawah. Tiket cabutan bertuah mesti dilampirkan bersama dengan resit.

Cabutan bertuah melebihi RM100,000 untuk dimenangi!

Hadiah-hadiah lumayan yang disediakan berupa baucer tunai yang bernilai melebihi RM20,000 dan sebuah Toyata Vios.

Untuk maklumat atau pertanyaan lanjut mengenai cabutan bertuah ini, sila hubungi Jabatan Perancangan Aktiviti Boulevard pada 082-461388 atau layari laman Facebook Boulevard Shopping Mall, Kuching.

See author's posts


Isu kemerosotan pendapatan syarikat perlu ditangani

KUALA LUMPUR: Pengerusi Bursa Malaysia Bhd, Tan Sri Abdul Wahid Omar semalammenegaskan keperluan untuk menangani isu kemerosotan pendapatan Syarikat Senaraian Awam (PLC), termasuk mengalami penyusutan sebanyak 5.4 peratus bagi tempoh 2015 sehingga 2019.

Menurutnya, ini penting kerana walaupun Malaysia tersenarai antara kisah kejayaan ekonomi di Asia sejak beberapa dekad lepas, namun terdapat keperluan lain pada hari ini yang perlu dibincangkan.

“Apakah kita akan memanfaatkan tempoh unik ini untuk lebih maju atau adakah kita akan kembali kepada status quo (keadaan sedia ada tanpa mencatat perubahan)? Inilah yang membawa kita kepada subjek ketiga iaitu mengenai kepentingan PLC untuk terus berupaya mencatat prestasi,” katanya ketika menyampaikan ucapan aluan pada Invest Malaysia 2020 di sini, semalam.

Abdul Wahid berkata, sejak lima tahun lepas, pasaran domestik terpaksa berdepan beberapa cabaran akibat pertikaian perdagangan yang meruncing, unjuran pertumbuhan ekonomi yang lebih perlahan serta pendapatan korporat yang tidak memberangsangkan.

“Bersandarkan perubahan pesat yang berlaku, usaha melangkah ke hadapan dengan membawa bersama status quo itu seakan tidak dapat dielakkan.

“(Sehubungan itu) kita perlu meneliti semula dan mungkin juga mencontohi kejayaan lampau seperti Program Transformasi Syarikat Berkaitan Kerajaan (GLC),” katanya.

Malah, katanya, bagi tempoh 2004-2015, terdapat banyak GLC yang berjaya diangkat sebagai syarikat dengan prestasi lebih baik, tadbir urus lebih mantap serta meningkatkan peranan dari segi sumbangan terhadap pembangunan negara.

Bagi tempoh 11 tahun lepas misalnya, keuntungan bersih 17 GLC menokok sebanyak 10.2 peratus setahun iaitu mencecah RM26.2 bilion berbanding RM9.9 bilion sebelumnya manakala gabungan modal pasaran syarikat terbabit juga meningkat 2.9 kali kepada RM386 bilion berbanding RM133.8 bilion.

Ini, jelas beliau, mewakili jumlah pulangan pemegang saham sebanyak 11.1 peratus setahun manakala bukan GLC mencatat prestasi sama pada tempoh itu sebagaimana dipaparkan dalam peningkatan FBM KLCI daripada paras 907.43 kepada 1,692.51 atau kadar pertumbuhan tahunan kompaun (CAGR) sebanyak 5.8 peratus.

“Tiba masanya untuk pemegang saham, termasuk Syarikat Pelaburan Berkaitan Kerajaan (GLIC) untuk menuntut lebih banyak lagi daripada Lembaga Pengarah serta pengurusan PLC yang mereka labur,” katanya.

Abdul Wahid berkata bagi membantu pemulihan pasaran modal Malaysia, Bursa Malaysia dan Suruhanjaya Sekuriti telah memperkenalkan langkah bagi meringankan beban kewangan serta memberi fleksibiliti lebih ketara untuk membolehkan pihak berkepentingannya dapat mengharungi masa mencabar ini.

“Asas-asas kita yang kukuh ini telah memberi sedikit daya tahan bagi menampan ketidaktentuan ekonomi global.

“Menurut Bank Dunia, walaupun Malaysia sepertimana ekonomi lain terjejas teruk akibat Covid-19, namun struktur ekonominya yang pelbagai serta rekod pengurusan makroekonomi yang baik ternyata menjadi antara faktor penyumbang kepada daya tahan kita. Ini meletakkan Malaysia di kedudukan baik untuk pulih daripada krisis ini,” katanya.

Abdul Wahid berkata, ini jelas dipaparkan oleh indeks penanda aras FBM KLCI yang menjadi indeks mencatat prestasi terbaik dalam kalangan pasaran ASEAN dengan hanya susut 5.5 peratus pada separuh pertama 2020 berbanding Indeks STI Singapura yang merosot 19.6 peratus manakala Indeks SET Thailand menguncup 15.2 peratus bagi tempoh sama pada 2019.

Malah, indeks tempatan itu turut mengatasi pasaran serantau ini ketika tempoh Covid-19.

Beliau berkata, indeks penjagaan kesihatan mencatat pulangan amat memberangsangkan sebanyak  86.9 peratus bagi separuh pertama 2020 apabila (syarikat) pengeluar terkemuka di peringkat antarabangsa terus menarik perhatian pelabur dan memanfaatkan momentum kukuh sebelum berlakunya pandemik sebagai penerima potensi susulan lencongan perdagangan Amerika Syarikat-China.

Sektor penjagaan kesihatan turut berada di kedudukan kelima dalam kalangan sektor dagangan utama selain teknologi, produk dan perkhidmatan pengguna serta tenaga yang membuktikan bahawa pelabur berteraskan strategi berpandangan jauh.

“Saya yakin pasaran kewangan kita yang telah dibangunkan dengan baik ini akan terus berupaya menarik pelaburan,” katanya.- Bernama

See author's posts


JENDELA: 839 lokasi dipasang BWA

MERIAH… Keluarga Malaysia melintasi laluan Persiaran Perdana dengan suasana keceriaan dihiasi Jalur Gemilang sekitar Presint 3 sempena sambutan Bulan Kebangsaan yang akan disambut pada 31 Ogos ini. Kemeriahan sambutan Hari Kebangsaan ke-65 dapat dirasai seluruh Keluarga Malaysia dengan kibaran megah Jalur Gemilang yang menyemarakkan lagi semangat kebersamaaan kita sejajar dengan tema #KeluargaMalaysia Teguh Bersama. • Foto BERNAMA

KUALA LUMPUR: Pencapaian sambungan Internet menggunakan teknologi satelit telah mencapai sasaran penuh yang mana 839 lokasi jalur lebar tanpa wayar (BWA) telah siap dipasang.

Pemasangan tersebut membolehkan penyediaan liputan jalur lebar khususnya di kawasan pedalaman termasuk di Sabah dan Sarawak serta di perkampungan Orang Asli.

Menteri Komunikasi dan Multimedia (MenKOMM), Tan Sri Annuar Musa berkata, masih terdapat kira-kira 1,400 lokasi BWA yang memerlukan perkhidmatan BWA.

“Dalam pada itu kementerian telah meluluskan penubuhan Jawatankuasa Khas Penyeragaman Kos, Caj dan Fi Pembangunan Infrastruktur Komunikasi di negeri-negeri bagi menangani caj dan fi yang tidak seragam yang dikenakan oleh pihak berkuasa tempatan (PBT).

“Penubuhan jawatankuasa ini akan memastikan kelancaran dan kelangsungan projek pembangunan infrastruktur komunikasi di sesebuah kawasan, selain daripada memberi galakan kepada pihak penyedia perkhidmatan untuk meningkatkan pelaburan dalam penyediaan infrastruktur komunikasi secara menyeluruh.

“Ini sekali gus dapat meningkatkan kesalinghubungan jalur lebar di kawasan bandar dan luar bandar,” katanya pada sidang media hari ini selepas menghadiri Mesyuarat Jawatankuasa Pemandu Pelan Jalinan Digital Negara (JENDELA), semalam.

Beliau menjelaskan lagi bahawa K-KOMM akan cuba menyeragamkan dan menyelaraskan beberapa peraturan terutamanya berkaitan dengan penyeragaman kos, caj dan fi yang pada masa kini berbeza antara sesebuah negeri.

“Malahan, dalam negeri-negeri yang sama, terdapat  PBT yang menggunakan syarat dan caj yang berbeza-beza,” jelas beliau.

Berdasarkan taklimat Jawatankuasa Pemandu tersebut, pelaksanaan JENDELA pada suku kedua 2022 menunjukkan hasil yang memberangsangkan dan berada di landasan yang betul untuk mencapai sasaran penuh Fasa 1 JENDELA.

Sementara itu, Annuar turut memaklumkan bahawa pihak K-KOMM telah memulakan pelaksanaan projek titik kehadiran atau Point-of-Presence (PoP) dan berharap mendapat kerjasama PBT dalam memastikan kelancaran projek tersebut.

Terdahulu dilaporkan bahawa kerajaan sedang memasang hab rangkaian gentian optik titik kehadiran (PoP) di 700 sekolah luar bandar di Sabah bagi memberi jaminan kestabilan perkhidmatan Internet jalur lebar kepada penduduk negeri itu. – Bernama

See author's posts


Gelaran ‘Premier’ penanda aras pengukuhan pengaruh

KUCHING: Meskipun penggunaan gelaran “Premier” agak baharu di Malaysia, namun gelaran berkenaan telah diguna bagi merujuk ketua-ketua negeri lain seperti di Australia, kata penganalisis politik, Dr. Ammar Redza Ahmad Rizal.

Menurut beliau, dalam konteks perundangan di Malaysia, penggunaan gelaran tersebut tidak bercanggah dengan Fasal 160 Perlembagaan Persekutuan.

“Dalam Perkara 160, walau apa-apapun gelaran diberikan seperti Premier, Ketua Menteri ataupun Menteri Besar, individu terbabit merupakan ketua bagi Majlis Mesyuarat Kerajaan (Kabinet Negeri/Exco) dalam sesebuah negeri.

“Namun begitu, penggunaan istilah “Premier Sarawak” mempunyai implikasi secara identiti kepada politik Sarawak dan hubungannya dengan politik di peringkat Persekutuan,” katanya kepada Utusan Sarawak semalam.

Mengulas lanjut, kata Pensyarah Pusat Kajian Media dan Komunikasi, Universiti Kebangsaan Malaysia (UKM) itu, Kerajaan Sarawak kini meletakkan satu lagi penanda aras untuk mengukuhkan pengaruh kuasa mengikut hak yang termaktub dalam Perjanjian Malaysia 1963 (MA63).

Katanya, Sarawak dilihat bergerak ke hadapan menentukan naratif politiknya dan menggunakan gelaran baharu, Sarawak bijak mengatur langkah politik menggunakan kerangka undang-undang (termasuk Perlembagaan) yang sedia ada.

Bagaimanapun, kata Dr Ammar, keadaan ini harus ditelusuri dengan teliti, terutamanya apabila langkah politik diiring rapat dengan kemakmuran ekonomi.

“Sekiranya Kerajaan Sarawak hanya memfokuskan kepada permainan identiti tanpa meningkatkan lagi keupayaan ekonomi, saya berpendapat ia akan memberikan imej yang negatif kepada kerajaan sedia ada.

“Harus diingat, Kerajaan Sarawak ketika ini mempunyai mandat terkuat dengan 76 Ahli Dewan Undangan Negeri (ADUN) adalah perwakilan daripada parti yang memerintah, iaitu Kerajaan Gabungan Parti Sarawak (GPS).

“Jika dengan mandat kuat ini, Kerajaan Sarawak tidak mempamerkan prestasi yang baik, tidak mustahil ia akan mengundang ‘bahaya besar’ kepada mereka, tambahan lagi Pilihan Raya Umum (PRU) Ke-15 yang semakin menghampiri,” katanya.

Sementara itu, kata Dr Ammar, amat penting bagi GPS mengekalkan momentum ini bagi membolehkan kerusi Parlimen dikuasai mereka, selain membolehkan mereka mempunyai lebih banyak pengaruh untuk memastikan mereka mampu membawa suara rakyat Sarawak ke peringkat Persekutuan.

Jika tidak, katanya peralihan kepada istilah “Premier” ini akan menjadi modal politik untuk parti-parti pembangkang ,seperti sewaktu perbahasan persidangan Dewan Undangan Negeri (DUN) Sarawak dahulu, ADUN Pending, Violet Yong, sudahpun memperlihatkan bibit-bibit menjadikan gelaran “Premier” sebagai modal politik beliau.

“Untuk negeri lain, tumpuan barangkali terarah kepada Sabah selaku negeri jiran. Namun, saya berpendapat, tidak akan ada perubahan status quo berkemungkinan besar negeri-negeri berkenaan akan kekal dengan gelaran sedia ada,” katanya.

See author's posts


Fasa pemulihan tuntut komitmen kerajaan, rakyat

KUALA LUMPUR: Sedar tak sedar, Malaysia
sudah pun memasuki fasa keempat pelaksanaan Perintah Kawalan Pergerakan (PKP)
yang menyaksikan negara kini berada dalam fasa pemulihan Covid-19.

Dengan keluk pandemik yang berjaya
diratakan, serta peningkatan kes pulih Covid-19,  keberkesanaan pelaksanaan tiga fasa PKP
sebelum ini beransur-ansur dapat dilihat hasil tindakan proaktif dan agresif
kerajaan membendung penularan pandemik itu.

Malah ia turut dapat dibuktikan apabila
Kementerian Kesihatan Malaysia (KKM) Selasa lepas mengumumkan kes positif
Covid-19 terendah direkodkan sejak PKP dilaksana pada 18 Mac,  dengan 31 kes dilapor sehingga jam 12 tengah
hari Selasa lalu.

Ketua Pengarah Kesihatan Datuk Dr Noor
Hisham Abdullah turut berkata, sektor ekonomi
digalakkan  kembali  berfungsi seperti biasa kerana negara kini
memasuki fasa pemulihan, namun perlulah mematuhi prosedur operasi standard
(SOP) KKM.

“Ternyata kejayaan dan pencapaian
melandaikan lengkung dan mengawal penularan virus Covid-19 adalah kejayaan bersama,
iaitu rakyat dan kerajaan,” kata beliau Selasa lepas.

Bagaimanapun telah berkali-kali
diingatkan, perkembangan positif situasi ini sekarang bukan bermakna rakyat
boleh menghela nafas lega dan terus berasa selesa dengan tidak mematuhi PKP.

Menteri Kanan (Kluster Keselamatan)
Datuk Seri Ismail Sabri Yaakob juga telah mengingatkan, tiada gunanya PKP
ditamatkan untuk tempoh seketika dan dikenakan semula selepas itu, jadi
kerajaan mengajak rakyat bersabar dengan biar susah sekarang demi kesenangan pada
masa akan datang.

Namun sebelum itu, rakyat terus
dituntut memberikan komitmen jitu mematuhi PKP, kerana hukuman yang bakal
menanti mereka yang ingkar, sudah pasti tidak mengira darjat.

Selasa lepas sahaja, Timbalan Menteri
Kesihatan Datuk Dr Noor Azmi Ghazali dijatuhi hukuman denda maksimum RM1,000
atau penjara sebulan oleh Mahkamah Majistret Gerik, Perak kerana melanggar PKP
dengan menghadiri satu jamuan dua minggu lepas.

Turut dijatuhi hukuman denda maksimum
RM1,000 semalam di Mahkamah Majistret Gerik kerana melanggar PKP dengan
menghadiri jamuan yang sama ialah Pengerusi Jawatankuasa Pendidikan,
Pembangunan Modal Insan, NGO dan Masyarakat Sivil Perak, Razman Zakaria.

Dengan sedikit kelonggaran yang telah
diberikan kerajaan yang menyaksikan pelajar institusi pengajian tinggi (IPT)
dibenarkan pulang, serta mereka yang terkandas di kampung halaman dibenarkan
membuat pergerakan, rakyat pastinya mengharapkan agar lebih banyak kelonggaran
akan diberikan selepas ini.

Memetik kata Dr Noor Hisham: “PKP
tidak boleh menghapuskan Covid-19 sepenuhnya. Malahan masyarakat perlu bersedia
menghadapi virus ini untuk tempoh yang lebih panjang.”

Perjuangan kita menentang musuh yang
tidak kelihatan ini masih belum berakhir. – BERNAMA

See author's posts


593 orang tuai nerima Kenyalang Gold Card

KUCHING: Bisi 593 iku orang tuai ari raban keterubah nerima Kenyalang Gold Card ari  Parti Rakyat Bersatu Sarawak (SUPP) Pampang Kuching.

Penulung Sapit Chairman SUPP Pampang Kuching Bong Lian Huan madahka,  Kenyalang Gold Card ke diberi Perintah Sarawak dikena orang tuai ke beumur lebih ari 60 taun ngasuh sida iya diberi diskaun spesial ba supermarket, servis ke bisi disediaka ngagai mensia mayuh, pemakai bepengerai, katering, berubat, klinik enggau farmasi enggau ti bukai.

Iya mega madahka, ngena data ke udah digumpul ba maya ke diatu lebih ari 50 bengkah serikat nyadi bakih Kenyalang Gold Card.

“Perintah Sarawak deka bekerejasama enggau mayuh bengkah serikat ba nengeri tu,” ku iya lebuh bejaku bejadi Pengerami Nyuaka Kenyalang Gold Card ba Indu Opis SUPP Kuching kemari.

Kelimpah ari nya Bong mega madahka, dulu ari tu peminta ngempu Kenyalang Gold Card digaga ngena chara ngisi pom enti dibandingka enggau baka ke diatu ngena internet.

Ketegal nya Opis Pengelantang Sosial, Pemanah Kaul Komuniti, Indu, Ruang Bilik enggau Pemansang Nembiak Mit nyediaka laman web iya nya  kenyalanggold.com ngambika peminta ngena komputer enggau telefon pintar ulih dianjung ngena laman web nya.

Iya mega madahka, enda lama agi pengudah Kenyalang Gold Card dilancharka ba bulan Februari, pampang nya deka numbuhka kaunter bejalai dikena mantu orang tuai minta Kenyalang Gold Card.

“Bisi 880 pom peminta udah diterima sereta diberi ngagai Opis Pengelantang Pendiau Mensia Mayuh laban deka diperesa dulu,” ku Bong.

Ku Bong, semua raban keterubah ke udah mujur bisi 593 iku nyengkaum 244 ari Palan Bedaja Song Kheng Hai, 253 ari  Pasar Petanak sereta 96 iku ari SUPP Pampang Kuching.

“Sida iya mega ngelawa Carpenter, Lebuh India enggau Sekama neruska kaunter aplikasayen ‘Kenyalang Gold Card’ raban kedua lalu ba maya ke diatu bedau diberi sereta ngarapka sida iya besabar,” ku Bong.

Ku iya, enti nundaka prosedur nya enda berapa lama tang ketegal Gerah Ngaya Pejalai (PKP) timpuh meri  Kenyalang Gold Card lebih lama agi dikena nyeliahka mayuh orang gempuru laban irauka pengelikun semua orang.

“Sehari tu kami mujur madahka sida ke nerima datai nyereta penegrami lalau ngagai sida ke bedau nerima sehari tu, kami deka madahka sida iya ngena telefon,” ku iya.

Iya mega madahka, sebarang sapa deka nemu lebih silik agi tau nanya ngagai lumor telefon  082-244633.

Oleh Cheryl Law

See author's posts


56  terima bantuan PUTERA di Telang Usan

TELANG USAN: Seramai 56 usahawan dari sekitar Daerah Telang Usan menerima bantuan keusahawanan di bawah Program Peningkatan Usahawan Bumiputera (PUTERA).

Bantuan berbentuk peralatan, mesin dan alat kelengkapan itu bertujuan untuk membantu serta meningkatkan taraf perniagaan kecil Bumiputera yang berpotensi dan berdaya maju.

Menurut UKAS, program itu adalah hasil usaha sama Pejabat Setiausaha Kewangan Negeri Sarawak dan Perbadanan Pembangunan Ekonomi Sarawak (SEDC).

Bantuan itu diagihkan pada satu majlis yang disempurnakan oleh Ahli Dewan Undangan Negeri (ADUN) Telang Usan, Dennis Ngau di Kampung Long Bedian di sini Sabtu lalu.

Antara senarai penerima termasuk 35 orang dari Kampung Long Bedian, 12 orang dari Kampung Long Latei, tiga orang masing-masing dari Kampung Long Luteng dan Long Lama serta seorang masing-masing dari Long Anyat, Long Daloh dan Long Atip.

Hadir sama, Pegawai Daerah Telang Usan Baru Tai, Pengarah Bahagian Perolehan Pejabat Setiausaha Kewangan Negeri Sarawak Rozita Mohamad Ibrahim, Pengarah Bahagian Pembangunan Usahawan dan Komuniti SEDC Nik Adam Abdullah dan Ketua Penolong Pengarah Pejabat Setiausaha Kewangan Negeri Sarawak Jim Apoi.

Foto UKAS

See author's posts


RiamTec adakan dua lagi sesi secara langsung Facebook

KERAJAAN Sarawak sedang mengkaji perkembangan makro semasa dan masa depan dengan melaksanakan beberapa strategi.

Majlis Bandaraya Miri (MBM) melaksanakan projek “Bandar Miri Pintar” dan beberapa inisiatif telah dilancarkan dengan jayanya, Bandar Miri akan menjadi model untuk bandar-bandar lain di Sarawak.

Institut Teknologi Riam (RiamTec) bekerjasama dengan Majlis Perbandaran Miri mempromosikan konsep ‘Bandar Pintar Miri’ kepada masyarakat umum, supaya orang ramai mempunyai pemahaman yang lebih baik mengenai perancangan pembangunan ‘Miri Smart City’, dan pada masa yang sama Riam Tec ditugaskan untuk mempromosikan penggunaan aplikasi mudahalih ‘Miri CARES’ secara meluas dalam rancangan membangunkan bandar pintar Bandar Raya Miri.

Riam Tec telah menjalankan beberapa aktiviti seperti mengadakan perkongsian dalam talian “Kebangkitan Hidup Pintar” menerusi Facebook Live dalam bahasa Cina supaya warga Miri dapat mengetahui inisiatif yang terdapat dalam aplikasi ini.

Dua lagi sesi perkongsian secara langsung menerusi Facebook untuk orang ramai akan dilakukan dengan dua bahasa iaitu Bahasa Melayu dan Bahasa Inggeris.

Versi Bahasa Melayu pada 9 Mei (Ahad) 11:00 pagi dan versi bahasa Inggeris akan dilakukan pada 16 Mei (Ahad) 11:00 pagi. Aktiviti ini akan dilakukan menggunakan Facebook RiamTec di https://www.facebook.com/riamtec

Dr. Chong Kim Mee (Ketua Program Diploma Perdagangan), selaku penanggung jawab untuk aktiviti ini mengatakan bahawa para pensyarah dan pelajar sekolah telah melakukan pelbagai cara untuk mempromosikan aplikasi Miri Cares. Diana Frederick Uyo (Kaunselor Kemasukan) sebagai penutur Bahasa Melayu dan Dorothy Ma (Pensyarah Biologi Cambridge A-Level) sebagai penutur Bahasa Inggeris.

Pasukan Riam Tec akan berkongsi pelbagai maklumat mengenai “Miri Smart City” dengan masyarakat umum, termasuk inisiatif “Bandar Selamat”.

Majlis Bandaraya Miri telah memasang TV litar tertutup dan sistem butang kecemasan pintar di Wireless Walk; memasang pelbagai papan tanda digital di Wireless Walk and Handicraft Center; manakala untuk inisiatif Taman Aman, TV litar tertutup dan tiang kecemasan telah dipasang di Miri City Fan dan Taman Bulatan, dan juga mewujudkan pusat talian khidmat. Selain itu, inisiatif  Smart Bas yang membolehkan orang ramai membayar tambang bas secara dalam talian melalui Sarawak Pay; inisiatif Smart Truck yang mana semua trak sampah dilengkapi dengan alat pengesan yang memberi maklumat kepada orang ramai tentang waktu pemungutan sampah dan inisiatif Smart Drain di mana Majlis Bandaraya Miri telah memasang alat penggera paras air yang dapat memantau kenaikan air dan mengambil langkah-langkah yang sesuai sekiranya berlaku banjir.

Di samping itu, inisiatif Miri Smart City juga merangkumi aplikasi telefon bimbit “Miri CARES”, supaya warga Miri dapat berkomunikasi secara terus dengan Majlis Bandaraya Miri, sama ada membuat aduan, pujian, cadangan, dan lain-lain lagi. Dengan platform perisian seperti ini, ia adalah untuk memastikan bahawa pelbagai agensi dapat mendengarkan suara orang Miri tepat pada masanya dan mengambil langkah-langkah yang diperlukan.

Dr. Chong mengatakan bahawa inisiatif Miri Smart City yang dilaksanakan oleh Majlis Bandaraya Miri menggunakan aplikasi telefon pintar untuk mendekati warga Miri merupakan salah satu cara untuk mendekati masyarakat setempat. Warga Miri harus menghargai inisiatif yang disediakan dengan menggunakan aplikasi “Miri CARES”, dan pada masa yang sama mempromosikannya kepada masyarakat di luar.

Dr. Chong mengucapkan terima kasih kepada SL Supermaket Sdn Bhd kerana menaja semua hadiah yang diberikan kepada para hadirin di Facebook  Live .

Akhir sekali, kami ingin menyeru warga Miri agar dapat menghadiri sesi perkongsian menerusi Facebook untuk mengetahui tentang kandungan inisiatif “Miri Smart City” untuk menjadikan bandar raya Miri sebuah bandar raya pintar demi kehidupan yang lebih baik.

Maklumat lebih lanjut boleh didapati di RiamTec Facebook atau hubungi 016-681-3375 (Lina Then).

See author's posts


Everton benam Burnley

EVERTON bergerak sama mata dengan pendahulu Liga Perdana Inggeris (EPL) setelah bangkit daripada ketinggalan satu gol untuk menewaskan Burnley 3-1 semalam.

Ben Mee meletakkan pasukan pelawat di depan di Goodison Park sebelum percubaan tiga gol dalam tempoh enam minit sejurus selepas sejam perlawanan meneruskan permulaan hebat Rafael Benitez sebagai bos Everton.

Tandukan Michael Keane menentang kelab lamanya menyamakan kedudukan sebelum dua pemain yang dibeli Benitez, Andros Townsend dan Demarai Gray mengubah permainan.

The Toffees telah memperoleh 10 mata daripada empat perlawanan pembukaan liga mereka di bawah kendalian pengurus dari Sepanyol itu untuk bergerak bersama pesaing tempatan Liverpool, Chelsea dan Manchester United yang berada di kedudukan teratas liga.

Kebangkitan semula Everton lebih mengagumkan kerana mereka harus melakukannya tanpa Dominic Calvert-Lewin.

Benitez mengesahkan sebelum sepak mula bahaawa pemain antarabangsa England itu tidak akan bermain sehingga Oktober kerana patah jari kaki dan kecederan paha.

“Reaksi pemain, tidak kira apa juga sistemnya, sangat baik,” kata Benitez.

“Anda dapat melihat para peminat, sebaik sahaja kami menyerang, mereka berada di belakang pasukan.”

Townsend sebelum ini bermain di bawah Benitez di Newcastle dan menunjukkan kemampuannya untuk melakukan sesuatu yang luar biasa dengan percubaan jarak jauh yang melepasui jangkauan Nick Pope ke sudut atas.

Gray kemudian menjaringkan gol ketiganya dalam tiga permainan dengan menyambar hantaran cemerlang Abdoulaye Doucoure untuk menewaskan Pope.

“Sayangnya ini adalah kali kedua musim ini, kami benar-benar mengalami satu tempoh yang menghampakan,” kata bos Burnley, Sean Dyche. “Kami membiarkannya lepas begitu sahaja selama enam minit, terlalu mudah kehilangan bola dan tersasar di peringkat ketiga terakhir, anda tidak boleh melakukannya dalam Liga Perdana.” – AFP

See author's posts


Agong ucap tahniah kepada Dr. Adeeba

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan ucapan tahniah kepada pakar penyakit berjangkit negara Prof Datuk Dr Adeeba Kamarulzaman atas pelantikan menjadi anggota Majlis Sains Pertubuhan Kesihatan Sedunia (WHO).

Seri Paduka Baginda turut menzahirkan rasa suka cita dan bangga atas pelantikan berkenaan kerana majlis tersebut merupakan kumpulan penasihat peringkat tertinggi yang dianggotai sarjana-sarjana terkemuka dunia, sekali gus menjulang nama Malaysia di persada antarabangsa.

Al-Sultan Abdullah menyifatkan pelantikan Dr Adeeba bukan sahaja satu pengiktirafan kepada beliau sebagai individu yang berprestasi tinggi, malah kepada Malaysia.

“Ia juga sekali lagi membuktikan bahawa Malaysia mampu melahirkan individu yang berkualiti, berwibawa dan bertaraf antarabangsa,” menurut kenyataan yang dikeluarkan Istana Negara menerusi Facebook semalam.

Seri Paduka Baginda juga mengucapkan selamat maju jaya kepada Dr Adeeba serta mendoakan semoga beliau dilimpahi kejayaan cemerlang berterusan dan terus mengharumkan nama Malaysia di peringkat antarabangsa.

Al-Sultan Abdullah turut berharap kejayaan itu akan menjadi sumber inspirasi kepada seluruh rakyat Malaysia untuk bekerja keras dan berusaha mencapai kejayaan dalam bidang masing-masing.

Majlis Sains WHO bertindak sebagai suara kepemimpinan saintifik dalam memberi saranan dan nasihat mengenai kemajuan sains dan teknologi yang secara langsung dapat memberi kesan kepada kesihatan global.

Anggota majlis itu terdiri daripada pakar terkemuka di peringkat antarabangsa dengan rekod pencapaian dalam bidang masing-masing serta mempunyai kefahaman yang diiktiraf mengenai kesihatan global.

Berpengalaman lebih 30 tahun dalam bidang perubatan, Dr Adeeba juga memegang jawatan sebagai pengerusi Yayasan AIDS Malaysia dan ahli eksekutif Majlis AIDS Malaysia.

Beliau aktif di barisan hadapan dengan menjadi orang penting dan penggerak kempen kesedaran penyakit HIV dan AIDS, selain mengasaskan Pusat Kecemerlangan Penyelidikan AIDS yang menjalankan kajian pelbagai disiplin tentang HIV dari segi klinikal, kesihatan awam dan dasar berkaitan.

Pada 2013 dan 2014, beliau telah diberi penghormatan dengan ditampilkan dalam jurnal The Lancet dan Science.

Tahun lepas, Dr Adeeba mencipta sejarah menjadi orang Asia pertama dilantik sebagai Presiden Persatuan AIDS Antarabangsa. – Bernama

See author's posts


Pentadbiran harus diubah ikut keperluan semasa

SEBAUH: Hubungan rapat di antara Kerajaan Sarawak dengan agensi dan jabatan kerajaan yang lain di daerah ini penting dalam usaha memastikan pembangunan Sebauh.

Menteri Utiliti Sarawak, Dato Sri Dr. Stephen Rundi Utom berkata, ini sekali gus melibatkan kerjasama dengan masyarakat setempat.

“Saya berharap agar Kerajaan Sarawak dapat mengubah cara mereka mentadbir penduduk di kawasan luar bandar terutamanya penduduk kawasan Sebauh supaya pembangunan dapat dibawa ke kawasan luar bandar,” katanya.

Beliau berkata demikian semasa berucap pada Agriculture Community Outreach Programme (AgriCOP) 2020 anjuran Jabatan Pertanian Sarawak di Rumah Jimbai Saban, Sungai Gerong Ulu Sebauh.

Menurutnya, dengan kerjasama semua pihak akan memudahkan setiap perancangan pembangunan yang telah direncanakan.

Beliau juga Ahli Dewan Undangan Negeri (ADUN) Samalaju, menyeru supaya cara pentadbiran perlu diubah mengikut peredaran dan keperluan semasa.

“Sebagai wakil rakyat, saya melihat memang perlu diubah cara melaksanakan tugas kerana cara pentadbiran yang tidak betul boleh menyebabkan ketidakpuasan hati rakyat terhadap kerajaan,” katanya.

Turut hadir Pegawai Daerah Sebauh William Manggoi, Setiausaha Politik kepada Ketua Menteri Jenny Bangga, Pegawai Pertanian Sebauh George Kana dan Penghulu Micheal Lanyau.

Oleh Ellie Edward

See author's posts


Menelusuri Kohesi Logikal dalam Puisi

Oleh: Dilah Tuah

DALAM dunia puisi, kata-kata yang disusun pada baris puisi harus logik dan benar. Hal ini ternyata tidak harus diremehkan, kerana puisi ialah penyataan dan ungkapan perasaan penyair yang disalurkan lewat bait-bait kata. Justeru, puisi yang murni dan berseni seharusnya tidak tercemar oleh kata-kata yang lari jauh daripada dunia realiti. Hakikat ini dikenali sebagai kohesi logikal dalam puisi. Adakah kohesi logikal hanya wujud dalam puisi-puisi moden? Sebenarnya, konsep kohesi logikal telah lama wujud dalam dunia puisi tradisional, khususnya pantun dan syair. Dalam binaan pantun misalnya, pembayang yang diciptakan perlu mempunyai pertautan. Perkara ini telah ditegaskan oleh Mohd Taib Osman (1975) dalam Warisan Puisi Melayu dengan mengatakan bahawa pembayang perlu mempunyai hubungan makna dengan maksud.

Dalam dunia bahasa, kohesi dikenali sebagai pertautan tatabahasa dan leksikal dalam teks atau ayat yang berperanan menyatukan teks dan memberikan makna. Walaupun bahasa puisi boleh lari jauh daripada bahasa kamus, ini tidak bermakna penyair boleh menyimpang daripada makna yang sebenar. Hal ini demikian kerana, kohesi menjadi satu bahagian penting dalam binaan diksi puisi iaitu pemilihan atau penggunaan kata yang tepat untuk mengungkap idea dan perasaan. Bagaimana dengan logikal dalam puisi? Ramai yang beranggapan bahawa puisi mempunyai aturan logikal yang tersendiri dan ini terbukti dengan pemakaian unsur-unsur metafora yang tidak mencerminkan makna literal. Benar, hal ini tidak dinafikan kerana penyimpangan ini dilakukan dalam upaya penyair untuk memperkukuhkan imaginasi estetika dengan menggunakan objek dalam puisi hanya sebagai simbol.

Melalui simbol-simbol yang wujud dalam puisi, khalayak dapat mengamati, meneliti dan mentafsir gagasan, pemikiran dan falsafah yang ingin disampaikan oleh penyair. Justeru, hal ini jelas membuktikan bahawa puisi memiliki sistem logikal yang tersendiri dan ia terbina melalui pertautan bentuk fizik dan struktur batiniah. Oleh sebab itu, dalam penulisan puisi, imaginasi yang terlalu meluap serta tidak berpijak di bumi nyata, akan menyebabkan sesebuah puisi gagal untuk difahami dan diterima.  Hal ini berlaku kerana puisi tanpa logikal akan membina struktur metaforikal yang tiada ukuran dalam penilaian. Sekiranya ini berlaku, bagaimana sesebuah puisi itu dapat dinilai baik daripada puisi-puisi yang lain. Justeru, walaupun puisi dizahirkan secara imaginasi bahasa, namun binaannya tidak dapat lari daripada realiti dunia sebenar. Hal ini dikatakan sedemikian kerana penciptaan puisi bermula daripada sebuah renungan yang ikhlas, tentang pelbagai persoalan yang melingkari kehidupan manusiawi.

Bertitik tolak daripada kupasan di atas, ulasan puisi kali ini akan menjadikan aspek kohesi logikal sebagai asas perbincangan. Sebanyak tiga buah puisi yang tersiar di ruangan ini pada minggu lepas akan dibincangkan. Antaranya puisi “Si Perempuan” karya Farah Diyana,“Rindu Lagi” karya Mohamed Azmeer Maula Hamdan dan “Sarat” karya Mahrinawati Jalil. Selain menelusuri aspek kohesi logikal, ulasan ini turut menyentuh kekuatan dan kelemahan yang terdapat dalam karya bagi tujuan penambahbaikan.

Puisi pertama berjudul “Si Perempuan” karya Farah Diyana tampil dalam lima rangkap yang pendek. Puisi ini tentang wanita dan sifat kewanitaan. Bagi khalayak pembaca, gambaran makna telah diberikan oleh penyair melalui judul puisi ini. Dari aspek kohesi logikal, puisi ini didapati bertautan daripada judulnya sehingga ke baris yang terakhir. Subjek wanita yang diangkat dalam puisi ini jelas dipaparkan melalui sifat-sifat kewanitaan seperti manis, gagah, dan kekuatan wanita. Walaupun begitu terdapat beberapa diksi yang tidak logik dalam mengangkat citra wanita. Misalnya pada rangkap kedua, iaitu “Malah gagah si perempuan/ juga bukan layak untuk tipuan indera”. Hal ini dikatakan sedemikian kerana meletakkan wanita sebagai mangsa tipuan indera (rupa atau bentuk) seolah-oleh menyanggah kegagahan yang dinyatakan pada baris pertama rangkap tersebut. Dalam penulisan puisi, bentuk sebegini menunjukkan wujudnya diksi yang bertingkah dan hal ini sudah tentu akan menjejaskan makna puisi tersebut. Bingkisan penuh puisi ini seperti di bawah:

Si Perempuan

Manis si perempuan

usah ditafsir dengan setiap aksara.

Malah gagah si perempuan

juga bukan layak untuk tipuan indera.

Jiwa si perempuan pula

punya upaya melemahkan roh

dalam realiti dan ilusi.

Walau si perempuan itu

tidak pernah tahu tentang keperempuannya.

Pada rangkap ketiga, penyair didapati tidak berpijak di bumi yang nyata dalam melukiskan kekuatan jiwa seorang perempuan. Hal ini dapat diperhatikan pada rangkap tersebut, iaitu “Jiwa si perempuan pula/ punya upaya melemahkan roh/ dalam realiti dan ilusi”. Tidak dinafikan, tangan yang mengayun buaian dapat menggoncang dunia, namun untuk “melemahkan roh dalam realiti dan ilusi” merupakan sesuatu yang tidak logik. Perkataan “roh” pada baris tersebut mungkin lebih sesuai digantikan dengan kata “jiwa”, iaitu roh yang ada di dalam tubuh manusia. Selain itu, pada rangkap yang pertama, baris “manis si perempuan/ usah ditafsir dengan setiap aksara” juga tidak memperlihatkan ketenunan dalam binaan diksi. Hal ini kerana, kecantikan seseorang bersifat subjektif dan ia sememangnya tidak dapat digambarkan dengan aksara atau tulisan.

Setelah penyair melukiskan segala kemanisan, kegagahan, dan kekuatan jiwa si perempuan, entah mengapa penyair mengakhiri puisi ini dengan rangkap yang polos. Perhatikan pada rangkap keempat yang tidak memperkukuh gagasan yang telah dibina tentang kehebatan perempuan. Malah baris “Walau si perempuan itu/ tidak pernah tahu tentang keperempuanannya” mengelirukan pembaca tentang identiti ‘si perempuan’ yang menjadi objek utama dalam puisi ini. Secara keseluruhan, masih banyak aspek yang perlu diperbaiki oleh penyair, antaranya memberikan judul yang menarik, memastikan ejaan tepat (“keperempuannya” perlu eja sebagai “keperempuanannya”), mengelak daripada menggunakan imej yang bercampur dan melakukan pemadatan kata untuk mendapatkan kesatuan diksi yang mampu menyampaikan maksud yang diinginkan oleh penyair.

Puisi yang kedua berjudul “Rindu Lagi” karya Mohamed Azmeer Maula Hamdan hadir dalam tiga rangkap yang menarik. Membaca puisi ini akan menemukan khalayak pembaca dengan apa yang dikatakan sebagai kohesi logikal yang memancarkan kesepaduan diksi yang bermakna. Puisi ini tentang rindu yang bertandang kembali mengisi belahan jiwa penyair, setelah ia “terkubur dalam dan karam di tengah samudera”. Menariknya, dalam kerinduan yang memuncak, penyair tidak membiarkan gelora rindu menguasai diksi sehingga pembaca tercari-cari di mana asal mula dan puncak yang memanggil rindu itu kembali. Hal ini dapat diperhatikan pada rangkap pertama, iaitu “Terkadang seseorang lebih memilih/ untuk tersenyum,/ hanya kerana tak ingin menjelaskan/ kenapa ia bersedih …”. Walaupun bentuk pengucapan ini berkelintaran dalam ruang peribadi penyair, namun khalayak juga dapat menikmati keindahan kata yang terkandung dalam rangkap tersebut. Berikut merupakan bingkisan penuh puisi ini:

Rindu Lagi

Terkadang seseorang lebih memilih

untuk tersenyum,

hanya kerana tak ingin menjelaskan

kenapa ia bersedih …

Tidakkah rindu masih kau anggap ada,

meski kau kubur dalam-dalam atau kau

karamkan di tengah samudera …

Tentangmu,

adalah senja yang selalu penuh

keindahan, dan tentangku

hanyalah malam yang larut dalam

keheningan …

Seterusnya, rangkap kedua puisi ini didapati mempunyai kesinambungan daripada rangkap pertama. Dalam kesedihan, pasti ada rindu yang tidak terucap dengan kata, sehingga menyebabkan penyair hanya memilihi untuk tersenyum. Hal ini kerana, persoalan hati dan perasaan bukan suatu yang mudah untuk dilupakan. Hakikat ini diakui oleh penyair melalui bait-bait rangkap puisi ini, iaitu “Tidakkah rindu masih kau anggap ada,/ meski kau kubur dalam-dalam atau kau/ karamkan di tengah samudera …”. Dari sudut kohesi logikal, gambaran ini sememangnya sesuatu yang wajar dan benar.

Biarpun rindu telah bertukar sejarah dalam kehidupan, namun bukan mudah bagi seseorang untuk melupakan tentang “senja yang selalu penuh keindahan”. Perkara ini jelas digambarkan oleh penyair dalam rangkap ketiga, iaitu “Tentangmu,/ adalah senja yang selalu penuh/ keindahan, dan tentangku/ hanyalah malam yang larut dalam/ keheningan …”. Berpandukan rangkap ketiga puisi ini, jelas kenangan-kenangan ini membawa angin rindu pada setiap senja yang penuh keindahan. Namun penyair menyedari bahawa dirinya “hanyalah malam yang larut dalam keheningan”, iaitu seseorang yang tidak diingati. Dari aspek binaan diksi, penyair didapati cermat dalam memilih diksi yang sepadan sehingga berupaya menimbulkan kesan estetika kepada khalayak pembaca. Kendatipun begitu, terdapat beberapa kata yang kurang sesuai digunakan oleh penyair dalam binaan puisi ini kerana ia memberi kesan lewah. Misalnya pada rangkap ketiga baris kedua, iaitu “adalah senja yang selalu penuh”. Dalam baris ni, kata “selalu” wajar digugurkan kerana perkataan tersebut boleh menyebabkan puisi ini prosaik dan polos. Baris tersebut lebih sesuai sekiranya ditulis begini “adalah senja yang penuh keindahan”.

Puisi terakhir berjudul “Sarat”, karya Mahrinawati Jalil yang hadir dalam dua rangkap yang kejap. Dari aspek kohesi logikal, penyair didapati berjaya menenun rangkap kata yang bertautan, kemas dan paling penting ia merupakan hasil pemerhatian yang nyata. Membaca puisi ini akan menemukan khalayak kepada konsep pemadatan kata. Dalam hal ini jelas, “Sarat” yang menjadi tunjang utama puisi ini tidak sarat dengan muatan kata. Perhatikan pada rangkap yang pertama, wujudnya pemadatan kata dalam rangkap tersebut seperti ini “Detik ini/ Rasa dan fikir/ Lemas dalam makna/ Lenyap kata/ Sirna jiwa/ Kabur, lebur, hancur dalam lumpur”. Menariknya, pada baris yang keenam, wujud pengulangan bunyi konsonan ‘r’ yang berperanan dalam menimbulkan kesan keindahan bunyi. Dalam gaya bahasa, bentuk sebegini dikenali sebagai aliterasi, iaitu pengulangan bunyi konsonan yang sama dalam baris-baris puisi. Bingkisan penuh puisi tersebut adalah seperti berikut:

Sarat

Detik ini

Rasa dan fikir

Lemas dalam makna

Lenyap kata

Sirna jiwa

Kabur, lebur, hancur dalam lumpur

Menyusur pantai harapan

Biar sinar kembali benderang

Biar kata kembali bertandang

Menggalas sarat sebuah hasrat

Kasih yang Esa tiada terbebat

Pada rangkap kedua, bentuk puisi ini agak klise dengan penggunaan unsur metafora yang sudah banyak digunakan oleh penyair lain. Misalnya “pantai harapan”, “sinar kembali benderang” dan “kata kembali bertandang”. Walaupun ia bukan suatu kesalahan, namun puisi yang baik menuntut pembaharuan dan kesegaran dalam pengucapan. Penyair yang ingin berkalung lama di bingkai zaman, perlu mencipta wilayah kepenyairannya yang tersendiri dengan menciptakan gaya dan bentuk pengucapan puisi yang versatil dan segar. Walaupun begitu, pencubaan ini sudah cukup baik bagi penyair pemula yang mungkin masih belum berani untuk berkelahi dengan kata. Namun apa yang jelas, rangkap ini berjaya memperlihatkan kesatuan kata yang baik.

Daripada tiga buah puisi yang telah diulas secara tuntas di atas, jelas memperlihatkan kepentingan kohesi logikal dalam penghasilan sesebuah puisi. Walaupun bahasa puisi boleh lari jauh daripada bahasa kamus, namun bentuk pengucapan puisi memerlukan kesepaduan diksi dan ketepatan makna. Dalam hal ini, aspek kohesi logikal memainkan peranan penting dalam mengawal perasaan penyair daripada membuak sehingga mengatasi penulisan dan menjadi aneh. Selain itu, masih terdapat kecenderungan penyair mencampuradukkan imej sehingga menjejaskan gambaran mental asosiasi idea yang timbul dalam puisi. Hal ini menyebabkan puisi yang terhasil gagal untuk ditanggapi maknanya oleh pembaca.

Secara keseluruhan dapat dirumuskan bahawa terdapat peningkatan yang ketara pada puisi-puisi yang tersiar di ruangan ini pada minggu lepas. Ternyata penyair telah berjaya memanfaatkan ruangan ini untuk meningkatkan mutu pengkaryaan. Walaupun puisi-puisi yang tersiar di ruangan ini masih berkelintaran dalam ruang peribadi penyair, namun keupayaan penyair menyusun kata menjadi diksi yang kejap dan bermakna wajar dipuji. Semoga ulasan ini dapat menjadi rujukan dan panduan kepada para penyair untuk menghasilkan puisi-puisi yang lebih baik pada masa akan datang.

Teruskan berkarya!

See author's posts


Dana KWAN untuk perolehi vaksin

PUTRAJAYA: Sebanyak RM5 bilion daripada Kumpulan Wang Amanah Negara (KWAN) akan digunakan untuk mempercepatkan pemerolehan vaksin Covid-19, kata Menteri Kewangan Tengku Datuk Seri Zafrul Tengku Abdul Aziz.

Menurutnya, KWAN memiliki dana RM19.5 bilion setakat 31 Dis 2020, merangkumi sumbangan Petronas sebanyak RM10.4 bilion dan baki RM9.1 bilion dari pulangan pelaburan terkumpul.

Di bawah Seksyen 6, Akta Kumpulan Wang Amanah Negara 1988 (Akta 339) membenarkan dana KWAN digunakan selepas tempoh 10 tahun bagi tujuan perbelanjaan pembangunan dan membiayai pinjaman mudah kepada Kerajaan Persekutuan dan kerajaan negeri, katanya.

“Penggunaan dana KWAN hanya dihadkan untuk memperoleh vaksin, dan bukan untuk tujuan lain yang tidak dinyatakan di bawa undang-undang.

“Anggaran RM5 bilion untuk pemerolehan vaksin hanyalah menggunakan pelaburan yang dijana (RM9.1 bilion) tetapi jumlah pokok sumbangan RM10.4 bilion masih kekal dan tidak digunakan,” katanya dalam sidang media bagi menjelaskan isu dana KWAN di sini semalam.

Pada 21 April lepas, kerajaan telah meluluskan pindaan ke atas Akta 339 yang membolehkan dana daripada KWAN digunakan bagi tujuan pemerolehan vaksin dan apa-apa perbelanjaan berhubung vaksin, melalui pewartaan Ordinan Darurat (Kumpulan Wang Amanah Negara) (Pindaan) 2021.

Tengku Zafrul berkata ia bertujuan mempercepatkan Program Imunisasi COVID-19 Kebangsaan agar dapat mencapai imunisasi kelompok secepat mungkin pada hujung tahun ini berbanding sasaran asal pada Feb 2022.

Beliau berkata penggunaan dana KWAN bukanlah kali pertama digunakan kerajaan kerana sebelum ini dana yang sama berjumlah RM42 juta digunakan bagi projek Paya Indah Wetlands.

Beliau berkata tujuan KWAN ditubuhkan adalah untuk memastikan penggunaan optimum hasil sumber-sumber asli negara yang stabil untuk faedah negara dan generasi akan datang.

“Kitalah merupakan masa depan yang dimaksudkan semasa dana ini ditubuhkan. Kalau kita tidak boleh guna dana KWAN, sampai bila-bila pun generasi akan datang tidak boleh menggunakannya,” katanya.

Menurut Tengku Zafrul, semasa pembentangan Belanjawan 2021, kerajaan mengunjurkan kos mendapatkan bekalan vaksin untuk memenuhi keperluan rakyat Malaysia melebihi RM3 bilion namun kos itu tidak termasuk dalam jumlah peruntukan sebanyak RM322.5 billion seperti dalam Belanjawan 2021.

Namun demikian, katanya di bawah Program Strategik Memperkasa Rakyat dan Ekonomi (PEMERKASA), kerajaan mengumumkan kenaikan peruntukan bagi program imunisasi kepada RM5 bilion daripada RM3 billion untuk mempercepat sasaran imunisasi berkelompok. – Bernama

See author's posts


Lionel Messi dinobatkan Pemain Lelaki Terbaik FIFA 2022

ANKARA: Bintang Argentina, Lionel Messi dinobatkan sebagai Pemain Lelaki Terbaik FIFA 2022 pada Anugerah Bola Sepak Terbaik FIFA 2022 di Salle Pleyel di Paris, Perancis.

Menurut Agensi Anadolu (AA), pemain berusia 35 tahun itu merangkul anugerah berprestij itu buat kali ketiga selepas 2009 dan 2019 selepas rakan sepasukannya Paris Saint-Germain, Kylian Mbappe dan penyerang Perancis Real Madrid, Karim Benzema.

Messi mengetuai pasukan bola sepak kebangsaan Argentina merangkul kejuaraan Piala Dunia ketiga mereka dalam sejarah pada Piala Dunia FIFA 2022 di Qatar pada Disember.

Anugerah Pemain Wanita Terbaik FIFA 2022 dimenangi pemain tengah Sepanyol Barcelona Alexia Putellas yang menggondol anugerah itu dua kali berturut-turut.

Video peringatan legenda Brazil Pele, yang meninggal dunia Disember lepas, turut ditayangkan selepas ucapan perasmian Presiden FIFA Gianni Infantino.

Bekas penyerang legenda Brazil Ronaldo Nazario naik ke pentas dan menyampaikan anugerah khas yang didedikasikan untuk Pele kepada bekas isterinya, Marcia Aoki.

Penjaga gol Manchester United dari Britain, Mary Earps memenangi anugerah Penjaga Gol Wanita Terbaik FIFA 2022 manakala penjaga gol Aston Villa dari Argentina, Emiliano Martinez, yang sebelum ini memenangi anugerah Sarung Tangan Emas Piala Dunia FIFA 2022, memenangi anugerah Penjaga Gol Lelaki Terbaik.

Anugerah Puskas FIFA 2022, untuk gol  terbaik yang dijaringkan pada 2022, dimenangi pemain bola sepak kurang upaya dari kelab Warta Poznan Poland, Marcin Oleksy. – Bernama

See author's posts


RM283, 500 MRP diagih kepada 11 JKKK, pertubuhan

MARUDI: Sejumlah RM283,500 geran Projek Kecil Luar Bandar (MRP) diagihkan kepada 11 Jawatankuasa Kemajuan dan Keselamatan Kampung (JKKK) dan pertubuhan lain daripada Timbalan Speaker Dewan Undangan Negeri (DUN) Sarawak yang juga Ahli Dewan Undangan Negeri (ADUN) Mulu, Dato Gerawat Gala.

Antara yang menerima MRP tersebut ialah JKKK Rumah Michael Salengkor (RM20,000), JKKK Rumah Vincent Tanjong Opar Marudi (RM15,000), JKKK Rumah Adam Ongie (RM20,000), Urusetia Saudara Kita Marudi (RM3,500), BMC Chung Hua Marudi Baram (RM35,000) dan JKKK Rumah Sg. Ridan A (RM48,000).

Turut menerima, JKKK Rumah Jipun Kampung Baru Tanjung Upar (RM45,000), JKKK Sumping Sg. Linei Tutoh (RM15,000), Pertubuhan Agama Buddha Marudi (RM5,000), JKKK Rumah Jimbau Sg. Gudang Marudi (RM50,000), JKKK Rumah Keir Sulang Ujai Sg. Selejau Asal (RM23,000) dan JKKK Kampung Lubok Nibong Marudi (RM4,000).

Dato Gerawat berharap semua penerima MRP berkenaan dapat menggunakan peruntukan tersebut untuk menyempurnakan projek masing-masing.

“Saya berharap peruntukan ini digunakan dengan berkehmah dan dapat membantu melancarkan lagi projek yang telah dirancangkan,” ujar Gerawat.

Oleh Jiku Juguong

See author's posts


Gudang bekalan perubatan curi elektrik

MIRI: Pengendali gudang bekalan perubatan di Eastwood Valley Industrial Park di Jalan Miri-Bypass ditangkap mencuri elektrik dalam satu serbuan yang dilakukan semalam.

Jurucakap Sarawak Energy ketika hubungi Utusan Sarawak berkata, serbuan itu dilakukan bersama Unit Pemeriksa Elektrik di bawah Kementerian Utiliti, Tenaga Sarawak dan polis berikutan maklumat awam dan penutupan berterusan pemantauan aktiviti kecurian elektrik yang disyaki berlaku di Miri sejak beberapa bulan kebelakangan ini.

Katanya, pasukan pemeriksaan telah menemui kabel penoreh langsung yang tersembunyi di siling gudang.

“Kabel itu disambungkan terus dari bekalan utama, melewati meter elektrik dan terus ke peralatan elektrik di gudang terkunci.

“Semua penyambungan haram dirampas, dan laporan polis dibuat untuk kes ini,” jelasnya.

Tambahnya, pemilik premis akan dipanggil untuk membantu siasatan di bawah Seksyen 33 (5) Ordinan Elektrik.

“Di bawah Seksyen 33 (5) Ordinan Elektrik, mencuri elektrik adalah kesalahan jenayah yang membawa hukuman hingga RM100,000 dan/atau penjara lima tahun jika didapati bersalah.

“Pencurian elektrik bukan sahaja merupakan jenayah tetapi juga membahayakan nyawa, merosakkan peralatan elektrik yang boleh mengakibatkan kebakaran,” katanya lagi.

Sehubungan itu, pelanggan diingatkan untuk tidak mempercayai penyedia perkhidmatan yang mengaku dapat mengurangkan bil elektrik atau membiarkan pemilik premis menikmati penggunaan elektrik tanpa had melalui gangguan meter.

Sarawak Energy akan terus menjalankan aktiviti pemeriksaan meter secara aktif di seluruh Sarawak dengan bantuan semua pihak yang berkaitan terutamanya Kementerian Utiliti dan polis.

Orang ramai digalakkan untuk melaporkan sebarang kejadian kecurian kuasa elektrik, termasuk perincian penyedia perkhidmatan pencurian kuasa elektrik melalui pusat khidmat pelanggan Sarawak Energy di talian 1300-88-3111 atau emel customercare@sarawakenergy.com dan semua maklumat akan dirahsiakan.

Oleh Adum Liu

See author's posts


Pemansuhan hanya hukuman mati mandatori

JADI TUMPUAN … Datuk Seri Dr Wan Junaidi Tuanku Jaafar (tengah) bersama Timbalan Menteri, Datuk WiraMas Ermieyati Samsuddin (dua, kiri) selepas sidang media khas berkenaan pemansuhan hukuman mati mandatoridi Bahagian Hal Ehwal Undang-Undang (BHEUU) semalam. Turut sama (dari kiri) Pengarah Seksyen Dasar &Penyelidikan BHEUU, Dr. Punitha Silivarajoo, Ketua Pengarah BHEUU, Datuk Abd Shukor Mahmood dan TimbalanKetua Pengarah BHEUU (Dasar & Pembangunan), Abdul Aziz Mohd Johdi. • Foto BERNAMA

PUTRAJAYA: Hukuman mati masih wujud dalam perundangan Malaysia walaupun kerajaan bersetuju memansuhkan hukuman mati mandatori pada 8 Jun lepas, kata Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar.

Beliau berkata kerajaan bersetuju memansuhkan hukuman mati mandatori dan digantikan dengan hukuman gantian yang tertakluk kepada budi bicara mahkamah.

“Sekarang secara prinsipnya kerajaan bersetuju pada 8 Jun bila Jemaah Menteri bersetuju, maknanya prinsipnya kerajaan tidak akan melaksanakan hukuman mati mandatori tetapi di mahkamah sana masih.

“Undang-undang itu ‘governed by existing law’ (undang-undang sedia ada yang belum dipinda),” katanya dalam sidang media di sini semalam.

Beliau berkata hukuman mati mandatori merujuk kepada peruntukan-peruntukan kesalahan jenayah iaitu tertuduh yang didapati bersalah dan dijatuhkan hukuman mati tanpa sebarang pengecualian kerana hakim tidak mempunyai pilihan selain menjatuhkan hukuman mati kepada tertuduh apabila disabit dengan kesalahan contohnya di bawah Seksyen 302 Kanun Keseksaan.

Wan Junaidi berkata hukuman mati dengan kuasa budi bicara mahkamah pula membawa maksud bagi mana-mana tertuduh disabit dengan kesalahan, hakim boleh mempunyai pilihan menjatuhkan hukuman mati atau hukuman pemenjaraan atau sebatan.

“Ia mengikut budi bicara hakim bergantung kepada jenis, keseriusan suatu jenayah dan trend hukuman, keadaan mangsa, kerjasama dan keinsafan pesalah dan faktor pengurangan hukuman lain yang memihak kepada pesalah,” katanya.

Beliau berkata Jawatankuasa Khas Hukuman Gantian Terhadap Hukuman Mati Mandatori yang diketuai mantan Ketua Hakim Negara Tun Richard Malanjum mengemukakan cadangan polisi penghukuman baharu berdasarkan tiga prinsip.

Bagi kesalahan yang menyebabkan kematian, hukuman mati atas budi bicara mahkamah dikekalkan; bagi kesalahan lain yang tidak menyebabkan kematian, hukuman mati tidak harus dijatuhkan oleh mahkamah manakala sekiranya hukuman mati tidak dijatuhkan oleh mahkamah, pesalah boleh dikenakan hukuman sebatan, katanya.

Beliau berkata Jawatankuasa Khas itu turut meneliti hukuman gantian terhadap 22 kesalahan di bawah akta-akta antaranya Kanun Keseksaan (Akta 574), Akta Senjata 1960 (Akta 206), Akta Senjata Api (Penalti Lebih Berat) 1971 (Akta 37), Akta Angkatan Tentera 1972 (Akta 77), Akta Industri Perkhidmatan Air 2006 (Akta 655), Akta Perdagangan Strategik 2010 (Akta 708) dan Akta Penculikan 1961 (Akta 365).

Wan Junaidi berkata pindaan berhubung pemansuhan hukuman mati mandatori akan dibentangkan di Parlimen pada Oktober depan bagi bacaan pertama dan dijangkakan awal tahun depan sama ada Januari atau Februari, undang-undang itu dapat dimansuhkan secara realiti.

“Keputusan kerajaan ini adalah langkah berani mara ke hadapan supaya dilihat lebih berperikemanusiaan,” katanya.

Beliau berkata kajian awam juga akan dijalankan berhubung pemansuhan hukuman mati mandatori itu dan sekiranya tentangan itu lebih hebat daripada yang bersetuju, perkara itu akan dibawa semula ke Jemaah Menteri untuk membuat keputusan.

Menurut Wan Junaidi, ramai juga membincangkan mengenai implikasi pemansuhan hukuman mati mandatori terhadap kesalahan pengedaran dadah berbahaya di bawah Seksyen 39B Akta Dadah Berbahaya 1952 (Akta 234).

Untuk itu, beliau menjelaskan bahawa Seksyen 39B Akta Dadah Berbahaya 1952 tidak lagi memperuntukkan kesalahan dengan hukuman mati mandatori dan telah digantikan dengan hukuman dengan kuasa budi bicara mahkamah melalui Akta Dadah Berbahaya (pindaan) 2017 (Akta A1558) yang berkuat kuasa 15 Mac 2018.

Wan Junaidi berkata berkata kerajaan turut menerima dan mempertimbangkan syor-syor Jawatankuasa Khas berkaitan hala tuju sistem keadilan jenayah di Malaysia.

Antaranya mewujudkan prosedur prapenghukuman, menubuhkan Majlis Penghukuman, membangunkan garis panduan penghukuman, menubuhkan Suruhanjaya Pembaharuan Undang-Undang, pembaharuan institusi kepenjaraan dan pelaksanaan hukuman berdasarkan keadilan restoratif.

Beliau berkata Bahagian Hal Ehwal Undang-Undang (BHEUU) dan Jabatan Peguam Negara juga sedang mengkaji dan meneliti kebolehlaksanaan syor yang dikemukakan Jawatankuasa Khas untuk 1,342 banduan yang telah dijatuhkan hukuman mati oleh mahkamah menerusi moratorium pelaksanaan hukuman mati.

Menurutnya, Jawatankuasa Khas itu mencadangkan penubuhan Panel Khas yang terdiri daripada hakim Mahkamah Persekutuan dan Mahkamah Rayuan.

“Perkara ini perlu penelitian memandangkan ia menyentuh isu keperlembagaan,” katanya sambil menambah moratorium pelaksanaan hukuman mati masih dikekalkan atau berkuat kuasa sehingga tindakan pemansuhan hukuman mati mandatori termasuk pindaan akta-akta berkaitan dilaksanakan.

Ditanya bila hukuman mati akan dimansuhkan di Malaysia, Wan Junaidi berkata beliau enggan membuat andaian berhubung perkara itu namun secara peribadi tidak bersetuju dengan hukuman mati sejak 1978 lagi ketika menuntut di universiti, kerana ketika itu dikatakan 30 peratus orang yang dihukum mati di Amerika Syarikat sebenarnya tidak bersalah. – Bernama

See author's posts


Polis rampas dadah bernilai RM2.6 juta

KUALA LUMPUR: Polis berjaya menumpaskan sindiket pengedaran dan pemprosesan dadah selepas menahan tujuh lelaki termasuk seorang warganegara Iran serta merampas pelbagai jenis dadah bernilai RM2.6 juta di sekitar Lembah Klang sejak minggu lalu.

Timbalan Pengarah Jabatan Siasatan Jenayah Narkotik (Risikan dan Operasi) Bukit Aman DCP Zainudin Ahmad berkata, kesemua anggota sindiket berusia 33 hingga 56 tahun itu ditahan dalam tiga serbuan berasingan sejak 14 hingga 18 Ogos lalu.

Menurutnya, polis turut merampas 42.4 kilogram (kg) dadah seperti heroin, syabu, Methamphetamine, pil ekstasi dan Ermin 5 serta bahan kimia dan peralatan memproses dadah.

“Selain dadah, polis turut merampas empat buah kereta, seutas rantai leher, seutas jam tangan mewah dan wang tunai RM6,000 dengan nilai rampasan keseluruhan sebanyak RM128,500,” katanya pada sidang media, di sini Jumaat lepas.

Beliau berkata, dalam serbuan pertama empat lelaki ditahan di sebuah rumah yang dijadikan sebagai makmal memproses dadah di Selayang Baru di sini diikuti dua lelaki termasuk warga Iran dalam serbuan kedua di kawasan sama dan seorang lagi lelaki di sekitar Lembah Klang.

Zainuddin berkata, kesemua suspek itu didapati positif dadah dan kini direman untuk membantu siasatan mengikut Seksyen 39B Akta Dadah Berbahaya 1952.Menurutnya, pihaknya akan terus mengesan saki baki anggota sindiket itu. – Bernama

See author's posts


Fadillah dapat majoriti terbesar

KUCHING: “Alhamdulillah, terima kasih pengundi P.194 Petra Jaya kerana memberi mandat dan kemenangan yang besar kepada saya,” kata Dato Sri Fadillah Yusof.

“Saya akan melakukan yang terbaik demi kesejahteraan di negeri ini.

“Undi anda semua adalah amanah yang perlu saya pikul dengan rasa penuh tanggungjawab,”katanya ketika ditemui pemberita pada majlis penantian keputusan PRU-15 di Pusat Konvensyen Borneo Kuching malam ini.

Katanya, beliau akan melakukan yang terbaik demi Sarawakku Sayang.

“Terima kasih juga kepada rakyat Sarawak kerana telah memberi kepercayaan dan mandat besar kepada GPS,” katanya.

Untuk rekod, Fadillah memenangi kerusi Parlimen Petra Jaya dengan majoriti 41,363 undi.

Beliau meraih 54,745 undi, menewas calon Pakatan Harapan (PH) Sopian Julaihi, 13,382 undi dan Presiden Parti Kesedaran Sarawak (SEDAR), Othman Abdillah, 1,036 undi.

Dengan kemenangan itu, Fadillah berjaya mempertahankan kerusi yang disandangnya itu sejak 2004.

See author's posts


Tiga pasukan masih belum mula proses penswastaan

TIGA pasukan Liga Malaysia (Liga-M) melibatkan dua daripada saingan Liga Super dan sebuah pasukan Liga Premier, masih belum memulakan proses penswastaan kelab yang akan berakhir pada 31 Ogos ini.

Tanpa mendedahkan nama tiga pasukan itu, Setiausaha Agung Persatuan Bola Sepak Malaysia (FAM) Stuart Ramalingam memaklumkan, badan induk itu akan terus membantu proses penswastaan berkenaan yang melibatkan 21 pasukan, bagi membolehkan mereka memperoleh lesen kebangsaan untuk beraksi dalam Liga-M pada musim hadapan.

“Semua persatuan bola sepak (negeri dan kelab) sudah diberitahu (berhubung proses penswastaan kelab), tetapi tiga lagi pasukan belum berbuat apa-apa, manakala lima pasukan lagi bergerak perlahan.

“Kita perlu bekerja keras membantu kesemua pasukan berkenaan, untuk memastikan proses penswastaan (kelab) dapat dilaksana sebelum 31 Ogos ini,” katanya kepada pemberita selepas menyampaikan taklimat, berhubung pelesenan kelab dan proses pemisahan daripada Persatuan Bola Sepak (FA) kepada Kelab Bola Sepak (FC) di Wisma FAM, Kelana Jaya, di sini, semalam.

Beliau, bagaimanapun menegaskan sesebuah kelab atau pasukan tidak akan memperoleh lesen kebangsaan daripada ‘First Instance Body’ Pelesenan Kelab FAM, sekiranya gagal menjelaskan baki hutang yang masih tertunggak pada musim ini.

Hutang itu meliputi tunggakan gaji serta hutang dengan agensi kerajaan, sama ada melibatkan Lembaga Hasil Dalam Negeri (LHDN), Kumpulan Wang Simpanan Pekerja (KWSP) atau Pertubuhan Keselamatan Sosial (Perkeso).

Berdasarkan rekod FAM, lima pasukan sudah melengkapkan proses penswastaan, lapan pasukan masih meneruskan proses secara berjadual, lima pasukan baru sahaja terlibat dengan proses penswastaan, manakala tiga pasukan belum memulakan sebarang proses permohonan penswastaan pasukan masing-masing.

Penswastaan kelab dilihat mampu memperbaiki aspek pengurusan pasukan, selain antara alternatif terbaik kepada kemelut kewangan dihadapi pasukan, sehingga menjejaskan proses pembayaran gaji pemain akibat kebergantungan kepada dana kerajaan negeri.

Dalam pada itu, Stuart memaklumkan badan induk itu akan meminda statut FAM, selaras dengan proses pemisahan FA kepada FC yang dijangka tamat 30 September ini.

Beliau menjelaskan pindaan statut berkenaan dijangka dibentangkan pada mesyuarat Jawatankuasa Eksekutif FAM dalam tempoh terdekat, sebelum dibawa ke Kongres Tahunan FAM ke-56 pada 29 Ogos ini, untuk tindakan selanjutnya.- Bernama

See author's posts


Kelazatan kaki ayam

TIDAK elok membuang bahagian tertentu ayam yang boleh dimakan untuk mengelakkan pembaziran.

Membuang kaki ayam diibaratkan sebagai satu pembaziran kerana boleh dijadikan sebagai lauk dan hidangan untuk dimakan.

Lauk kaki ayam ini ternyata adalah sumber makanan yang berkhasiat, salah satu faedah positif yang berkaitan dengan khasiat memakan kaki ayam adalah disebabkan oleh kandungan kolagen kaki ayam tersebut.

Penyelidikan dari sebuah universiti luar negara mengesahkan makanan ini adalah sumber alternatif yang baik untuk mendapatkan kolagen.

Kaki ayam bukan sahaja kaya dengan kolagen tetapi juga sumber asid hyaluronik, dan chondroitin sulfat.

Asid hyaluronik turut digelar sebagai ‘fountain of youth’ kerana ia boleh menghalang kesan penuaan.

Chondroitin sulfate pula adalah baik untuk osteoarthritis dan bermanfaat untuk individu yang mengalami masalah sendi.

Menurut Majalah Sains pula, makanan ini sememangnya mengandungi kolagen lebih daripada 20 peratus kolagen.

Kebanyakan kolagen ini akan terhidrolisis membentuk gelatin jika mencapai suhu 60 hingga 65 darjah Celsius.

Memandangkan suhu memasak kaki ayam yang pastinya mencapai tahap air mendidih (lebih dari 100 darjah Celsius disebabkan sifat colligative), maka sudah tentulah kolagen telah bertukar kepada gelatin.

Kolagen boleh digambarkan sebagai protein yang berfungsi sebagai gam yang ‘memegang badan kita bersama’.

Faedahnya bukan hanya untuk kesihatan kulit tetapi juga untuk jantung, bahkan dapat meningkatkan prestasi atlet.

Antara faedah lain daripada pengambilan kolagen adalah menjadikan kulit yang lebih sihat dan muda.

Ia kaya dengan kalsium dan protein, tanpa karbohidrat, ia boleh tingkatkan bekalan darah dengan menguatkan saluran darah.

Selain itu, membantu badan dalam metabolizing lemak yang baik untuk penurunan berat badan.

Melambatkan kesan arthritis, mengurangkan rasa sakit dan bengkak (keradangan).

Justeru itu, ntuk menikmati faedah kolagen dalam kaki ayam, masukkan kaki haiwan ini ke dalam sup, rebusan, stew atau dalam sebarang masakan, selamat mencuba.

See author's posts


Cherpan Lalau Pendiau Bisi Padi Bisi Beras, Bisi Budi Bisi Balas

TUSUN KETIGA

BUJANG anak mensia gining-gining malik ke puchuk medang. Perening iya beamat-amat ngagai puchuk medang, peda iya sarang burung. Lalu dipeda iya siku Burung Puna enda engkebut enda inggut. Burung Puna ngerenut meram telu.

“Hah! Puna nyin!” ku ati bujang. “Lagi asai!!” Lalu ditepuka iya laja ke dalam sumpit. Iya belatur manah-manah, betati deka nyelinting burung puna.

Tepedaka iya ke kinding-kinding megai sumpit, benung belatur deka ngiching Burung Puna, tak enggau penunggang ati Kesa lalu muai diri ari puchuk manding ke ngimbai nya. Iya labuh betul-betul ninggang daun rutan ke betipas enggau pending anak bujang mensia. Kesa lalu ngerayap, nyemakka diri ngagai pending anak bujang. Benung anak bujang nya numpilka pugu sumpit nya ngagai mulut sereta deka ngesuhka laja nuju Burung Puna, Kesa lalu labuh ngeli ngetup sereta manching pending iya. Tekenyit laban pemedis ketup Kesa, bujang nya lalu engkakai enggau nyawa inggar.

“Akaaiii!!” ku iya engkakai. Jam iya engkakai pedis, Kesa endang udah ningkilka diri ari pending iya, lalu muai diri ke tanah. Lalu beguai-guai ngerarika diri, napatka sarang sementara iya ke di puchuk manding. Nyadi Burung Puna, semadi nyau tekenyit ninga nyawa anak bujang nya ke engkakai, baru iya nemu diri ke deka dibedil bujang nya enggau sumpit.

Nyau nemu diri ke nyadi saran bujang nya ke nyumpit, Burung Puna terebai ke bukai, ninggalka sarang enggau telu-telu dulu. Iya lalu inggap ba legit kayu melapi ke enda berapa jauh ari nya. Iya ngira diri selamat inggap ba puchuk melapi nya, laban kayu nya lebat daun. Bujang nya enda tepedaka iya.

Ensepi pejalai diri enda mujur, bujang anak mensia lalu nyurutka diri ke pendai. Datai dia, iya lalu ngerendam diri mandi. Udah puas mandi, baru iya pulai. Iya pulai lebu, nadai utai ulih.

Lebuh bujang nya udah dipeda Burung Puna gendai-gendai bejalai pulai, nyan sumpit, nya baru iya terebai ari puchuk melapi, pulai baru ngagai sarang iya ke di puchuk medang.

PUNA NGELALUKA KESA

Ari puchuk manding, Kesa beratika pendiau Puna. Nyau dipeda iya entap pendiau Puna merembam telu iya ba sarang, nya baru Kesa mupuk ngerayap kia, mansang ngelawa Puna.

Sereta meda Kesa sukur-sukur datai, Puna lalu ngelaluka iya. Meda iya enda kala bejalai kia, Puna lalu nanya, nyangka bisi kebuah ke berat.

“Ka ngenataika pengaga ati diri ngagai nuan aku tu, Unggal Puna,” ku Kesa, “laban nuan udah nyelamatka aku ari penusah. Enti enda ketegal pementas ati nuan ke udah muai ke aku sepatah ranggas alai aku belatuh, nyangka udah dikelaungka nama tudah aku tu. Enda mati lemas, mati dipetangkapka bala ikan ga,” ku Kesa bejaku sambil tuchum.

“Endai aku pan baka nya mih, Madi,” saut Puna sambil ngatur penuduk diri atas telu ke diperembam iya. “Tentu udah nyadi niang tudah aku tu enti enda ketegal pemerani nuan ke ngetup pending anak mensia ke deka nyumpit aku tadi.”

“Nya mih, Unggal, sigi amat pantun tuai bejaku: “Bisi padi bisi beras, bisi budi bisi balas,” ku Kesa Tunggal. Iya lalu madahka diri deka pulai ngagai Puna. “Ke tu, Unggal, kada enda keterubah enggau kepenudi tua betemu, laban aku tu nyau berunding deka ngiga jalai pulai ke menua diri. Aku tu lama bendar udah belelang majau menua.” Kesa lalu kekitut ngerayap pulai, ngejangka sarang Burung Puna.

Kira-kira sebul peti lepas nya, telu dua igi ke diperam Puna pen nyau netas. Maya anak iya nyau ulih terebai, sida menyanak pen lalu bekebu ga terebai kebukai ngiga pengidup. Buah kara ke ulu enggau ke ili nyau udah bisi mansau, bisi alai beridup.

Ensera tu disimpul penulis enggau dua bengkah ajar ti bisi teselit dia:

Kesatu, ensera tu ngayanka ngagai kitai iya nya kitai mensia mesti idup beraban bansa, enda ulih tak idup tubuh sebatang aja baka kayu kara, laban pengidup kitai endang besandar ba pangan diri itah enda baka pendiau buluh enggau tebing. Enti nadai tebing, tentu nadai alai buluh tumbuh. Tebing pan baka nya ga, enti nadai buluh tumbuh ba iya (tebing), iya ka tusur kena tumpu ai enggau pangka umbak.

Kedua, ensera tu ngajar kitai patut selalu idup betulung-tulung entara siku enggau siku enda milih maya senang tauka tusah.

Lalu bala pemacha tentu tepikirka mayuh agi ajar ti bisi teselit dalam ensera tu, ke tau pulaika bekal mensia dalam pengidup ti senang enggau pendiau ti lantang.

Oleh PINSIL SARATOK

See author's posts


Kerajaan PN tidak akan batalkan projek rakyat

KUCHING: Kerajaan Perikatan Nasional (PN) tidak akan membatalkan projek rakyat sewenang-wenangnya dan tidak akan memaksa sebarang kontrak dibatalkan dengan cara ugutan.

Setiausaha Politik Menteri Kanan Kerja Raya, Hamzah Ibrahim menegaskan PN menghormati keputusan kerajaan sebelumnya dan memutuskan untuk meneruskan projek Sabah Sarawak Link Road (SSLR).

“Pada masa sama akan terus memperjuangkan supaya projek yang dibatalkan Kerajaan Pakatan Harapan (PH) sebelum ini termasuk tiga jambatan di Sarawak akan tetap dilaksanakan.

“Jadi tidak perlulah untuk bekas Setiausaha Politik Baru Bian, Zehegkiel Piree, mendabik dada bahawa pengumuman kerajaan untuk meneruskan projek SSLR adalah disebabkan  kononnya SSLR  lebih besar manfaatnya berbanding projek tiga jambatan yang dibatalkan itu,” katanya dalam kenyataan, semalam.

Menurutnya, Baru Bian ketika menjadi Menteri Kerja Raya telah membatalkan projek tiga jambatan di Sarawak yang peruntukannya telah diluluskan kerajaan Barisan Nasional (BN) sebelum ini.

“Ia melibatkan Jambatan Batang Lupar dengan kos RM1 bilion (RM500 juta ditanggung Kerajaan Negeri dan RM500 juta dari Kerajaan Pusat); Jambatan Batang Igan (RM500 juta) dan Jambatan Rambungan (RM100 juta) atas alasan ia adalah jalan pesisir dan terletak di bawah JKR negeri.

“Peruntukan yang sepatutnya digunakan bagi pembinaan tiga jambatan berkenaan juga telah dipindahkan untuk pelaksanaan projek SSLR, sehingga menyebabkan Kerajaan Negeri Sarawak terpaksa mengambilalih sepenuhnya pelaksanaan projek tiga jambatan terbabit demi rakyat,” jelasnya.

Ujarnya, kerajaan persekutuan amat berterima kasih kepada Kerajaan Sarawak khususnya Ketua Menteri, Datuk Patinggi Abang Johari Tun Openg yang sentiasa mengutamakan rakyat dan sanggup mengambilalih pelaksanaan Jambatan Batang Lupar, Jambatan Batang Igan dan Jambatan Rambungan.

“Jambatan dan jalan saling melengkapi dengan pembinaan jambatan tidak harus diukur berdasarkan panjang mana jambatan yang dibinakan, tetapi harus dilihat dari segi peranannya sebagai pelengkap kepada keseluruhan jalan pesisir.

“Dengan kata lain manfaat akan dinikmati penduduk bukan sahaja di sepanjang laluan jalan pesisir, malah ke semua bandar atau pekan di seluruh Sarawak, yang boleh dihubungi melalui jalan pesisir berkenaan.

“Di samping itu, Baru Bian sebelum ini juga telah membatalkan fasa 2 projek Lebuhraya Pan Borneo Sarawak di Limbang dan Lawas dengan Kerajaan Negeri sendiri bersetuju meneruskan dan menanggung kos pembinaan demi kebaikan rakyat di Limbang dan Lawas kawasan mantan Menteri Kerja Raya sendiri,” tambahnya.

Beliau menegaskan keutamaan Kerajaan PN adalah untuk memastikan semua projek yang telah diluluskan dapat dilaksanakan untuk kepentingan rakyat bukannya dipolitikkan.

Oleh Zarina Abdullah

See author's posts


Sarawak perlu perjuangkan hak

KUCHING: Timbalan Ketua Menteri, Tan Sri Datuk Amar James Jemut Masing (gambar) berkata, Sabah dan Sarawak berada dalam situasi berbahaya kerana ia cuma mempunyai kurang dari dua pertiga daripada 222 ahli Parlimen.

Beliau berkata, sekiranya semua ahli Parlimen dari Semenanjung  bersatu, maka mereka akan dapat menngubal Perlembagaan Persekutuan kerana mereka memiliki majoriti sebanyak dua pertiga di Parlimen.

“Ini adalah tidak baik untuk Sabah dan Sarawak dan Parlimen boleh meluluskan apa-apa saja undang-undang yang tidak memihak kepada kita,” kata Masing apabila membuat ulasan berkenaan dengan kenyataan Ketua Menteri Sarawak, Datuk Patinggi Abang Johari Tun Openg bahawa Sarawak akan terus memperjuang haknya untuk diberi satu pertiga perwakilan.

“Sebelum Singapura keluar dari Persekutuan ini pada 1965, ahli Parlimen dari Semenanjung mempunyai kurang daripada dua pertiga, jadi mereka tidak dapat membuat sebarang perubahan tanpa sokongan dari Sabah, Sarawak dan Singapura.

“Setelah Singapura keluar, 15 kerusi dari Singapura diambil oleh Semenanjung dan tidak ada yang diberi kepada sabah dan Sarawak.

“Jadi, saya setuju dengan Ketua Menteri supaya kita mesti ada sekurang-kurangnya satu pertiga perwakilan.

“Kita mesti memperjuangkan untuk kedudukan ini dan Sabah mesti bersama kita untuk tujuan ini,” kata Masing.

See author's posts


Kerajaan Sarawak berfungsi seperti biasa selepas 6 Jun

KUCHING: Pilihan Raya Negeri (PRN) Ke-12 cuma dapat diadakan selepas Ordinan Darurat (Kuasa-Kuasa Perlu) 2021 ditamatkan.

Timbalan Ketua Menteri, Tan Sri Dr James Jemut Masing berkata nasihat Yang Di-Pertuan Agong agar Kerajaan Negeri Sarawak berfungsi seperti biasa dengan kuasa di bawah Ordinan Darurat (Kuasa-Kuasa Perlu) 2021 apabila Dewan Undangan Negeri (DUN) tamat tempoh pada 6 Jun ini adalah berdasarkan undang-undang di negara ini.

“Pelaksanaan sistem demokrasi perlu ditangguh sehingga darurat ini tamat. Kerajaan Gabungan Parti Sarawak (GPS) memang ingin mendapat mandat dari rakyat untuk terus mentadbir tetapi kita perlu mematuhi undang-undang.

Sebelum itu, para pemimpin GPS yang diketuai oleh Ketua Menteri Datuk Patinggi Abang Johari Tun Openg telah menghadap Yang Di-Pertuan Agong secara maya berhubung tempoh DUN dan Pilihan Raya Negeri Sarawak Ke-12 pada Selasa.

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menasihatkan agar Kerajaan Negeri Sarawak berfungsi seperti biasa dengan kuasa di bawah Ordinan Darurat (Kuasa-Kuasa Perlu) 2021.

Ia turut disertai tiga Timbalan Ketua Menteri iaitu Datuk Amar Douglas Uggah Embas, Tan Sri Dr James Jemut Masing, Datuk Amar Haji Awang Tengah Ali Hasan, Menteri Kerajaan Tempatan dan Perumahan, Dato Sri Professor Dr Sim Kui Hian dan Duta Khas Perdana Menteri Malaysia ke China Dato Sri Tiong King Sing.

Oleh CONNIE CHIENG

See author's posts


Penduduk merungut, liputan komunikasi lemah

JIKU JUGUONG

MARUDI: Penduduk pekan Long Lama mengelami liputan rangkaian perkhidmatan Celcom yang lemah sejak beberapa hari yang lalu di mana sistem pesanan ringkas (SMS)tidak dapat diterima pada kebanyakkan masa.

Ketua Masyarakat Kaum Cina, Daerah Telang Usan Penghulu Desmond Yap Cheng Siang berkata ramai penduduk di pekan ini merungut perkhidmatan Celcom yang tidak memuaskan yang perlu dipertingkatkan secepat mungkin.

Menurut Desmond liputan perkhidmatannya tidak memuaskan di mana penerimaan isyarat rangkaian di kawasan pekan ini adalah teruk dan kerap tiada isyarat.

Tegasnya sekarang ini adalah masa yang sangat kritikal yang mana seluruh Negara ketikaini di bawah Perintah Kawalan Pergerakan (PKP) ekoran wabak Covid-19.

“Waktu inilah kami amat memerlukan maklumat terkini Covid-19 melalui perkhidmatan internet, WhatsApp, Facebook dan media sosial yang lain,’katanya.

Ujar Desmond ada satu menara didirikan depan sebuah klinik kesihatan yang sudah lama siap iaitu pada tahun lepas, dan sehingga sekarang tidak nampak apa-apa bahawa menara tersebut akan digunakan.

Desmond amat mengharapkan pihak syarikat yang bertanggungjawab dapat mempertingkatkan segera liputan perkhidmatan yang dihadapi penduduk Long Lama.

See author's posts


Tiga terselamat kemalangan kendiri

KAPIT: Tiga terselamat selepas kenderaan yang dinaiki terlibat dalam kemalangan kendiri di Jalan Mumu, Kapit-Song di sini pagi tadi.

Jurucakap Pusat Gerakan Operasi (PGO) Bomba Sarawak berkata, pihaknya menerima panggilan berhubung kejadian sekitar 7.44 pagi lalu mengerakkan anggota dari Balai Bomba dan Penyelamat (BBP) Kapit dan Song ke lokasi kejadian.

Katanya, kemalangan kendiri melibatkan sebuah kereta perodua Axia telah hilang kawalan dan terbabas di bahu jalan.

“Mangsa berumur 25 tahun mengalami kecederaan pada bahagian kaki manakala, mangsa berumur 30 tahun mengadu sakit di bahagian dada dan seorang lagi mangsa berumur 30 tahun tidak mengalami kecederaan,” katanya dalam satu kenyataan.

Ketiga-tiga mangsa tidak terperangkap dan telah dikeluarkan oleh orang awam yang berada di lokasi kejadian.

Kesemua mangsa dihantar ke hospital menggunakan ambulans Kementerian Kesihatan Malaysia (KKM) dan jentera EMRS.

See author's posts


Tuai rumah buat laporan polis

BATU NIAH : Dua Tuai Rumah di Suai, Niah, buat laporan polis penularan
sebuah video pendek pergaduhan di ‘facebook’ yang mendapat perhatian dan
pelbagai komen yang membabit Ahli Dewan Undangan Negeri (ADUN) Kemena semalam.

Dua laporan polis itu dibuat di Balas Polis Batu Niah secara berasingan
semalam oleh Tr. Boniface Bada dan Tr. Baranyai Siang yang menzahirkan rasa
kecewa mereka mengenai komen di ‘facebook’ individu.

Menurut laporan Tr. Boniface Bada, komen dalam ‘facebook’ berkenaan
mendakwa kejadian berlaku di rumah panjang ADUN Kemena, Dato Sri Dr. Stephen
Rundi dan semasa kejadian Stephen Rundi turut berada di situ.

Selain itu, rakaman suara tentang kejadian itu juga mengakatakan berlaku di
tempat yang sama dan apa yang dikomen dan rakaman suara itu adalah tidak benar
dan merupakan fitnah belaka, jelas beliau dalam laporan polis.

Sehubungan itu, dengan rasa tidak puas hati mengenai berita palsu dan
fitnah itu, beliau (Tr. Boniface) mohon pihak polis untuk mengambil tindakan
dan siasatan lanjut.

Sementara itu, Tr. Baranyai Siang di Suai dalam laporannya berkata, beliau
telah menerima pesanan ringkas ‘Whatsapp’ daripada Tr. Boniface Bada semalam
tentang rakaman video diviralkan di ‘facebook’ menyatakan berlaku di Rumah
Panjang Baranyai.

Laporan Tr. Baranyai Siang menceritakan bahawa rakaman itu dilakukan oleh
penduduknya sehingga beliau tidak puas hati dan merasa malu dengan banyak komen
negatif.

Beliau yang juga ketua kampung di situ telah dianggap salah daripada
pelbagai pihak dan mohon pihak berkuasa polis untuk melakukan siasatan dan
tindakan lanjut.

Antara pelbagai komen ialah kejadian berpunca daripada pembahagian bantuan
bekalan makanan dan penduduk yang tampil mendapatkan bantuan dirakam sehingga
pihak tertentu tidak puas hati tercetusnya pergaduhan.

Dalam video tersebut kelihatan lebih 10 penduduk rumah panjang bergelutan,
sambil yang lain melarang dan memegang kayu panjang.

See author's posts


Keenakan Pulut Panggang Sibu tiada tandingan

PULUT panggang merupakan salah satu daripada makanan  popular yang terdapat di Sibu, selain mi kampua, penyaram, kek lapis dan sebagainya.

Pulut panggang menjadi hidangan wajib bagi  pengunjung yang datang melawat Sibu, tambahan pula pulut panggang ini boleh dibeli dengan harga yang murah dan berpatutan.

Keunikan Pulut Panggang Sibu adalah ia tidak mempunyai inti atau kosong di bahagian dalamnya.

Disebabkan ketiadaan inti itulah membuatkan haruman aroma santan dan pulut yang telah dipanggang itu cukup memukau dan rasa lemak pulutnya pula pasti akan membuatkan anda sentiasa terkenang-kenang akan pulut panggang Sibu.

Selain dimakan begitu saja, pulut panggang Sibu juga boleh dinikmati bersama dengan sambal ikan bilis atau perencah yang lain.

Pulut Panggang Sibu boleh didapati di gerai-gerai sekitar kawasan Kampung Datu, Kampung Hilir, Kampung Nangka dan Jalan Bandong dengan harga yang amat berpatutan.

Penyelidikan MARDI

Hasil daripada kejayaan penyelidikan oleh Institut Penyelidikan dan Kemajuan Pertanian Malaysia (MARDI pada pengakhir tahun 2016 membawa berita gembira kepada para pengusaha pulut panggang.

Menerusi hasil penyelidikan tersebut, pembungkusan inovatif dan produk pulut panggang sejuk beku berhasil meningkatkan jangka hayat produk itu antara enam bulan hingga lapan bulan.

Ia sekali gus membolehkan pulut panggang Sibu dikomersialkan ke serata tempat di Sarawak, dalam dan luar negara.

Penghasilan Pulut Panggang Sibu

Pulut panggang dihasilkan daripada beras pulut, sedikit garam dan santan. Beras pulut akan dimasak terlebih dahulu sebelum dibalut dengan daun pisang.

Pulut yang telah siap dibalut itu kemudiannya akan dipanggang buat seketika, sebelum ia dihidang dan boleh dijamu.

Pada 3 Ogos 2014, pulut panggang Sibu telah mencatat sejarah apabila berjaya melakarkan nama dalam Malaysia Book of Records (MBOR) atas kejayaan menghasilkan pulut panggang terbesar dan terpanjang.

Gerai Pulut Panggang Kak Yam Noor amat popular dalam kalangan penduduk setempat.

Oleh AKUN GIMAN

See author's posts


Pembinaan kabel dasar laut pelaburan swasta, tidak libat dana kerajaan

KUALA LUMPUR: Pembinaan kabel dasar laut di negara ini kebanyakannya tidak melibatkan dana kerajaan, sebaliknya dilakukan oleh pihak swasta menggunakan dana sendiri.

Timbalan Menteri Komunikasi dan Digital Teo Nie Ching berkata, syarikat yang terlibat melihat pembinaan kabel dasar laut berkenaan mempunyai nilai komersial dan atas dasar itu mereka sanggup membinanya tanpa bergantung kepada dana kerajaan.

“Untuk kabel laut sedia ada termasuk yang asas ataupun sistem kabel East-West dari Mersing ke titik terminasi di Kuching oleh Sacofa Sdn. Bhd … itu semua dana mereka sendiri.

“Kecuali daripada TM (Telekom Malaysia Berhad) yang menggunakan dana TM sendiri dan sedikit dana daripada MCMC (Suruhanjaya Komunikasi dan Multimedia Malaysia) menerusi USP (Pemberian Perkhidmatan Sejagat),” katanya.

Teo berkata demikian bagi menjawab soalan tambahan yang dikemukakan Senator Apandi Mohamad berkenaan jumlah kos dikeluarkan kerajaan dalam pemasangan sistem kabel dasar laut, pada sesi pertanyaan bagi jawab lisan di Dewan Negara, hari ini.

Beliau berkata, dana kerajaan pula digunakan untuk menjaga kawasan pedalaman yang tidak mempunyai nilai komersial dan tiada syarikat telco yang berminat untuk melabur membina menara baharu.

“Untuk itu kita guna dana kerajaan daripada USP untuk membina menara baharu di kawasan itu bagi pastikan seluruh Malaysia boleh dijaga,” katanya. – Bernama

See author's posts


Tiong ikrar jalankan tugas Menteri Pelancongan sebaik mungkin

SIBU:  Ahli Parlimen Bintulu Datuk Seri Tiong King Sing yang dilantik sebagai Menteri Pelancongan berikrar memikul tanggungjawab itu sebaik mungkin demi kepentingan rakyat dan negara.

Menyedari ia bukan tugas mudah ketika Malaysia dan dunia mendepani cabaran ekonomi, beliau berkata tugas itu akan dijalankan bersungguh-sungguh bersama anggota Kabinet lain dalam Kerajaan Perpaduan pimpinan Perdana Menteri Datuk Seri Anwar Ibrahim.

“Dalam masa sama, saya berharap warga Kementerian Pelancongan, agensi-agensi di bawahnya serta pemain industri dan pihak berkepentingan dapat membantu membangunkan industri ini ke tahap yang lebih tinggi,” katanya dalam satu kenyataan di sini hari ini.

Menurutnya ia sekali gus dapat merealisasikan dasar kementerian dalam memacu sektor pelancongan dan kebudayaan yang berdaya saing serta lestari demi pembangunan sosioekonomi.

Beliau juga berharap agar semua pihak menghentikan ‘politiking’ tanpa berkesudahan yang bukan sahaja merugikan rakyat bahkan negara.

Tiong yang juga Presiden Parti Demokratik Progresif (PDP), berkata apa yang paling utama pada ketika ini ialah membina semula Malaysia, membela nasib rakyat dan merancakkan pertumbuhan ekonomi selain meneruskan apa yang tertangguh.

Beliau yang juga Anggota Dewan Undangan Negeri Dudong turut menjunjung kasih Yang di-Pertuan Agong Al-Sultan Abdullah Ri’ayatuddin Al-Mustafa Billah Shah atas kebijaksanaan Seri Paduka yang telah membawa kepada penubuhan Kerajaan Perpaduan.

Selain itu, beliau turut berterima kasih kepada Anwar dan Premier Sarawak Tan Sri Abang Johari Tun Openg kerana memberi kepercayaan kepadanya untuk menggalas amanah sebagai Menteri Pelancongan.

Tiong pernah diumumkan dilantik sebagai Timbalan Menteri Perpaduan Negara dalam Kabinet pimpinan Tan Sri Muhyiddin Yassin pada Mac 2020, namun beliau telah menolak pelantikan tersebut.

— BERNAMA

See author's posts


Hamilton terus unggul

Lewis Hamilton memenangi Grand Prix Tuscan selepas mengalami kemalangan kalmarin sekali gus melebarkan kedudukannya di puncak kejuaraan pemandu Formula Satu.

Penyandang juara Hamilton mendahului rakan sepasukannya di Mercedes, Valtteri Bottas untuk menuntut kemenangan F1 ke-90nya dalam perlumbaan yang mana hanya 12 pemandu menamatkan perlumbaan dan membolehkan pemandu dari Britain itu memerlukan satu lagi kemenangan untuk menyamai rekod sepanjang masa Michael Schumacher.

“Itu semua sedikit pelik,” kata Hamilton kepada Sky Sports.“Ini sangat sukar hari ini … semua dimulakan semula dengan tumpuan yang diperlukan pada masa itu, sungguh, sangat sukar,” ujarnya.

Hamilton, 35, kini memperoleh 190 mata, 55 di depan Bottas dan juga berada di landasan untuk menyamai rekod tujuh gelaran dunia Schumacher setelah meraih kemenangan keenamnya dalam sembilan perlumbaan tahun ini.

Alex Albon menduduki tempat ketiga, meraih podium pertamanya untuk Red Bull, setelah melakukan pemanduanb yang menggembirakan sebagai ganti kepada rkan pasukannya yang terkeluar awal Max Verstappen dalam kemalangan pertama daripada kua kemalangan yang melibatkan beberapa buah kereta dalam perlumbaan yang menyebabkan tiga kali campur tangan Kereta Keselamatan.

Perlumbaan mengambil masa dua jam 25 minit untuk ditamatkan dengan tempoh di belakang Kereta Keselamatan bertambah hingga 76 minit. – AFP

See author's posts


Semangat Gawai ketika PKPB

AKUN GIMAN

SIBU. :  Meskipun sambutan Hari Gawai Dayak tahun ini diraikan ketika Perintah Kawalan Pergerakan Bersyarat (PKPB), namun semangat ‘Agik Idup Agik Ngelaban’ tetap memberi semangat untuk masyarakat Dayak menyambutnya dengan penuh rasa kesyukuran.

Tinjauan Utusan Sarawak semalam mendapati masyarakat Dayak tempatan keluar untuk membeli keperluan seperti kuih-muih, air minuman dan beberapa bahan makanan bagi menyambut perayaan yang begitu bermakna buat mereka.

Walaupun tahun ini tidak dapat mengadakan aktiviti ‘ngabang’, namun meraikan Gawai Dayak di rumah panjang masing-masing atau di rumah persendirian bersama keluarga sudah cukup bermakna.

Di Pasar Sentral Sibu pula mendapati begitu ramai masyarakat Iban yang membeli barangan keperluan Gawai Dayak.

Kebanyakan mereka membeli buluh untuk masakan ayam pansuh yang cukup terkenal d ikalangan masyarakat Iban.

Tidak lengkap rasanya tanpa adanya ayam pansuh di musim Gawai Dayak.

Sementara itu, Jalan Channel turut sesak dengan kenderaan yang menghala ke pusat bandar.

Bagaimanapun, kehadiran pihak polis dan pihak unit penguatkuasaan dari Majlis Perbandaran Sibu memastikan tiada pemandu yang cuba berhenti di bahu jalan di sepanjang Jalan Channel.

See author's posts


Balai Bomba Batu Niah sudah beroperasi

BEKENU: Balai Bomba Batu Niah untuk daerah Subis mula digunakan dan beroperasi sejak 1 Jun lepas.

Menteri Muda Wanita, Keluarga dan Pembangunan Kanak-kanak, Rosey Yunus ketika ditemui Utusan Sarawak di pejabat Pusat Khidmat Wakil Rakyat N.71 Bekenu di sini semalam, mengucap terima kasih kepada kerajaan atas kejayaan menyediakan satu lagi kemudahan awam untuk penduduk daerah Subis.

Beliau berkata dengan siapnya balai bomba itu di Batu Niah (daerah Subis) ia akan dapat memberi bantuan segera bila berlaku kes kebakaran dan bencana alam.

“Majlis pembukaan rasmi balai bomba itu akan dirancang selepas tamat tempoh penguatkuasa Perintah Kawalan Pergerakan Pemulihan (PKPP) yang bermula 10 Jun (hari ini).

“Sebelum majlis pembukaan rasminya adalah perlu bagi petugasnya menjalani latihan selama dua bulan. Setakat ini ada seramai 17 anggota yang bertugas di balai bomba tersebut”, jelasnya.

Rosey yang juga Ahli Dewan Undangan Negeri (ADUN) Bekenu menambah, beliau merancang menyusun semula Bomba Sukarelawan Bekenu dan Batu Niah dari segi pemilikan peralatan, kekuatan anggota serta keperluannya.

Peralatan bantuan untuk bomba sukarelawan penting bagi memberi bantuan awal sementara menunggu bantuan anggota bomba sepenuhnya jika berlaku kecemasan, katanya.

“Kita juga berharap bomba Batu Niah akan mempergiatkan Bomba Komuniti di kampung dan rumah panjang di daerah Subis”, katanya dan menambah, dengan siapnya Balai Bomba di Batu Niah, Daerah Subis akan mempunyai kegiatan aktiviti pusat kebombaan sendiri.

“Sebelum ini semua kegiatan dan aktiviti kebombaan berdasarkan jadual daripada peringkat bahagian,” jelasnya lagi.

Rosey semalam turut dikunjungi Pemangku Ketua Balai Bomba Batu Niah, Francis Aceh Angai di Pusat Khidmat DUN Bekenu. Hadir sama Setiausaha Politik Ketua Menteri, Sarkawi Suhaili dan Pemanca Ali Mudin.

Oleh Adum Liu

See author's posts


SMA berperanan bantu barisan hadapan

NUR AIN OTSMAN

KUCHING:Lembaga Multimedia Sarawak (SMA) berperanan mendorong Ekonomi
Digital di Sarawak untuk menyokong inisiatif kepada seluruh masyarakat di
negeri ini.

‘The Makers Community’ yang menggelarkan diri mereka sebagai #JagaSamaDirik
mengambil inisiatif membantu barisan hadapan dalam memerangi Covid19 dan
keluarga kurang bernasib baik yang terkesan Perintah Kawalan Pergerakan
(PKP).

Mereka bukan sahaja membantu pekerja kesihatan di tempat kerja malah
membantu keluarga yang kurang bernasib baik yang tidak mempunyai makanan di
rumah.

#JagaSamaDirik masyarakat akan mengumpul makanan dan menyampaikannya kepada
keluarga yang terkesan PKP.

Dalam hal ini, SMA telah membenarkan komuniti #JagaSamaDirik beroperasi di
salah satu SMA Hab Inovasi Digital (DIH) di kawasan Kuching iaitu SMA Creative
Heritage Innovation Centre (CHIC) yang terletak di Bangunan Yayasan Sarawak.

Sebaik PKP dilanjutkan, komuniti #JagaSamaDirik telah mewujudkan aplikasi
web yang bertujuan di hospital untuk membolehkan mereka membuat permintaan PPE,
kepada keluarga kurang bernasib baik untuk memohon bantuan makanan dan kepada
rakyat Sarawak bagi meluangkan masa dan kepakaran mereka membantu dalam
inisiatif ini.

Senarai sumbangan makanan adalah merangkumi beras (5 atau 10kg), minyak
masak, mi segera, formula susu bayi / kanak-kanak, makanan dalam tin, lampin,
garam dan gula.

Bagi PPE, jenis yang dicari adalah pelindung muka bercetak 3D, pelindung
muka pakai buang, N95 Masker dan kepingan A4 lutsinar.

“Kami memuji inisiatif  yang
dilakukan Komuniti #JagaSamaDirik dan komuniti lain yang telah bersatu untuk
membantu selama ini.

“Hab Inovasi kami yang lengkap mampu membantu menghasilkan pelindung
muka dan bertindak sebagai pusat pengumpulan sementara barang-barang yang
disumbangkan.

“Saya gembira DIH dapat dimanfaatkan dengan baik oleh masyarakat dalam
membantu negara,” kata  Pengurus
Besar, SMA Dr Zaidi Razak.

Untuk berhubung dan menyumbang kepada masyarakat, sila hubungi  Kenneth di JagaSamaDirik@gmail.com atau
kunjungi laman sesawang mereka di https://www.jagasamadirik.org.

See author's posts


SABA cadangkan gelanggang disanitasi

PERSATUAN Tinju Negeri Sarawak (SABA) akan mengemukakan cadangan kepada Majlis Sukan Negeri Sarawak (MSNS) bagi melakukan pembersihan atau proses ‘nyahcemar’ kepada gelanggang latihan.

Presiden SABA, Dato Rahman Lariwoo memberitahu, perkara tersebut amat ditekankan oleh pihaknya bagi memastikan gelanggang yang digunakan semasa latihan dan persekitarannya benar-benar bersih dan selamat.

“Kita akan mengemukakan cadangan kepada pihak MSNS berhubung perkara itu. Rasanya tiada masalah malah badan induk berkenaan memahami akan situasi tersebut,” ujarnya.

Menurut beliau, Mesyuarat Persiapan Kontinjen Sarawak Ke Sukma XX Johor berlangsung pada 16 Jun (Selasa) ini yang akan dipengerusikan oleh Menteri Belia dan Sukan Sarawak, Datuk Abdul Karim Rahman Hamzah.

Justeru tambahnya, dijangka pihaknya akan turut mengemuka cadangan berkenaan pada mesyuarat itu nanti dan meminta pandangan daripada pihak kementerian.

Dalam pada itu, beliau yakin para petinju sedia ada dapat mematuhi Prosedur Operasi Standard (SOP) yang ditetapkan oleh pihak Kementerian Kesihatan Malaysia (KKM) dan Majlis Keselamatan Negara (MKN) sepanjang sesi latihan kelak.

“Pihak kita juga akan sentiasa memantau para petinju sepanjang masa termasuk ketika sesi latihan bagi memastikan mereka mematuhi SOP ditetapkan itu,” tambah Dato Rahman lagi.

Sembilan petinju terbaik taruhan SABA untuk menghadapi SUKMA XX Johor 2020 yang dijadual berlangsung 6 hingga 14 Mac 2021.

Petinju terbabit ialah Dealoniel Mcdelon Bong (60kg) iaitu penyumbang pingat emas ketika SUKMA 2018 di Perak.

Christyuden Ripoh (69kg) dan Wilson Berayin Sumbang (56kg) merupakan penyumbang pingat gangsa di temasya sama dua tahun lepas.

Di samping itu, enam petinju lain iaitu Jackson Chambai Ikeh (49kg), Muhammad Syawal  Mohammad Isham (52kg), Mohd. Jamani Abdullah (64kg), Abdul Hakim Abdullah (75kg), Rais Arsyad Sulam (81kg) dan Hellary Hendry (91kg).

See author's posts


AKPK saran orang ramai semak kewangan untuk perbelanjaan berhemat

KOTA BHARU: Agensi Kaunseling dan Pengurusan Kredit (AKPK) Kelantan menyarankan supaya orang ramai menetapkan matlamat, hasrat dan aspirasi dengan memahami situasi semasa kewangan untuk membuat keputusan lebih baik pada masa depan.

Pemangku Ketua AKPK cawangan negeri Siti Suhaila Ab Hamid berkata, menganalisis aliran tunai adalah penting untuk memberi gambaran tahap pendapatan, perbelanjaan dan keperluan gaya hidup agar matlamat dan kedudukan kewangan berada dalam keadaan selesa.

“Apabila kita membuat senarai semak kewangan seperti aset, liabiliti serta perbelanjaan, ia dapat membantu menjejak perjalanan kewangan dengan melihat semula perkara perlu ditambah baik dan telah dilakukan sebelum ini.

“Amalan kewangan yang baik termasuk mengenal pasti keperluan pinjaman sebelum membuat pinjaman, berbelanja mengikut belanjawan, melabur serta meningkatkan kewangan untuk tahun ini dan seterusnya,” katanya ketika ditemui Bernama di pejabat AKPK Kelantan di sini, hari ini.

Siti Suhaila berkata, AKPK juga boleh membantu orang ramai yang mempunyai masalah keberhutangan melalui bantuan penstrukturan semula pinjaman atau pembiayaan institusi kewangan yang berada di bawah kawal selia Bank Negara Malaysia (BNM).

“Melalui penstrukturan ini, bayaran balik pinjaman dapat dilakukan dan ia akan memberi nafas baharu serta ketenangan minda kepada peminjam kerana kedudukan kewangan yang lebih baik.

“Peminjam perlu proaktif untuk mengurus kewangan khususnya sebelum membuat komitmen kewangan bagi mengelakkan masalah kewangan pada masa akan datang,” katanya.

Beliau berkata kehilangan kawalan ke atas hutang akibat keberhutangan serius boleh menjejaskan rekod kredit yang boleh memberi tekanan kepada peminjam termasuk tindakan undang-undang.

“Oleh itu, peminjam dinasihatkan untuk berunding terus dengan institusi kewangan yang sah atau datang ke AKPK sekiranya menghadapi masalah kewangan yang tidak terurus agar kewangan akan menjadi lebih baik,” katanya.

AKPK ialah agensi milik penuh BNM yang ditubuhkan pada April 2006 untuk membantu individu mengawal kedudukan kewangan mereka termasuk memanfaatkan fasiliti kredit secara bijak.

Sejak penubuhannya sehingga Disember tahun lepas, seramai 1.2 juta individu telah mendapatkan khidmat nasihat AKPK.

Daripada jumlah itu, lebih 400,000 individu berjaya mengawal kewangan mereka berjumlah RM2.4 bilion untuk tempoh maksimum 10 tahun penyertaan dalam Program Pengurusan Kredit. – Bernama

See author's posts